Έντονο το κλίμα στη Βουλή για το Εφετείο | Αγώνας της ΚρήτηςΑγώνας της Κρήτης\nΒρίσκεστε εδώ: Αρχική / Έντονο το κλίμα στη Βουλή για το Εφετείο\nΈντονο το κλίμα στη Βουλή για το Εφετείο\nΤην αντίθεσή τους στην τροπολογία ίδρυσης δεύτερου Εφετείου στο Ηράκλειο, που κατατέθηκε κατά τη συζήτηση του νομοσχεδίου του Υπουργείου Δικαιοσύνης για την «Εθνική σχολή δικαστικών λειτουργών και άλλες διατάξεις» εξέφρασαν κατά τη διάρκεια των τοποθετήσεών τους στη Βουλή, οι Χανιώτες βουλευτές Χρήστος Μαρκογιαννάκης, Στέλιος Νικηφοράκης και Μανώλης Σκουλάκης. Παρόντος του υπουργού Σωτήρη Χατζηγάκη, οι βουλευτές από τα Χανιά και το Ηράκλειο, διασταύρωσαν για άλλη μια φορά τα ξίφη τους, επιχειρηματολογώντας και υποστηρίζοντας τις θέσεις τους.\nΟι Χανιώτες βουλευτές επιτέθηκαν και στον πρόεδρο της κοινοβουλευτικής ομάδας του ΣΥΡΙΖΑ και βουλευτή Ηρακλείου Αλέκο Αλαβάνο, ο οποίος έχει ταχθεί υπέρ της δημιουργίας Εφετείου και στο Ηράκλειο. Τα επιχειρήματά τους για να μην ιδρυθεί Εφετείο στο Ηράκλειο παρέθεσαν για μία ακόμα φορά οι βουλευτές των Χανίων κύριοι Μαρκογιαννάκης, Νικηφοράκης και Σκουλάκης, οι οποίοι χθες διασταύρωσαν τα ξίφη τους με τους βουλευτές Ηρακλείου του ΠΑΣΟΚ, που κατέθεσαν τη σχετική τροπολογία στο πρώτο θερινό τμήμα της Βουλής . Ο βουλευτής του Νομού Χανίων Μανούσος Βολουδάκης διευκρίνισε με χθεσινή του ανακοίνωση, ότι δεν βρισκόταν στη Βουλή κατά τη συζήτηση, καθώς μετέχει στο δεύτερο θερινό τμήμα της. Ο κ. Βολουδάκης τονίζει για μία ακόμα φορά ότι θεωρεί απαράδεκτη την προσπάθεια διάσπασης του Εφετείου Κρήτης, υποστηρίζοντας ότι στόχος πρέπει να είναι η ενίσχυση και όχι η διχοτόμησή του. Επίσης αναφέρει ότι η τροπολογία που κατέθεσαν οι βουλευτές Ηρακλείου, είναι μία κίνηση δημιουργίας εντυπώσεων η οποία για μία ακόμα φορά επιχειρεί να διχάσει την Κρήτη.\nΑκολουθεί ολόκληρο το πρακτικό της Βουλής και στην συνέχεια η δήλωση του Μ. Βολουδάκη\nΠΡΟΕΔΡΕΥΩΝ (Αναστάσιος Νεράντζης): Ευχαριστούμε, κύριε Καράογλου.\nΤώρα, κύριε Υπουργέ, αρχίζει το κρητικό πεντοζάλη. Κατά σειρά είναι οι Βουλευτές Κρήτης κ.κ. Στρατάκης, Σκουλάκης, Νικηφοράκης και ακολουθεί ο κ. Κεφαλογιάννης περί του γνωστού θέματος.\nΚύριε Στρατάκη, έχετε το λόγο.\nΕΜΜΑΝΟΥΗΛ ΣΤΡΑΤΑΚΗΣ: Κύριε Πρόεδρε, κυρίες και κύριοι συνάδελφοι, είναι εμφανής η προσπάθεια των συναδέλφων της Νέας Δημοκρατίας να πείσουν το ελληνικό Κοινοβούλιο και δια του Κοινοβουλίου τον ελληνικό λαό ότι όλα εκείνα τα οποία σκέπτονται είναι στις προθέσεις και στις πράξεις του ΠΑ.ΣΟ.Κ., όπως επίσης ότι όλα τα κακά τα δημιούργησε το ΠΑ.ΣΟ.Κ. ενώ εκείνοι δημιουργούν μόνο καλά. Αυτό πρέπει να το ξεκαθαρίσουμε πολύ σύντομα γιατί αποδεικνύεται εκ των πραγμάτων.\nΑυτό το σχέδιο νόμου που συζητάμε σήμερα με τη μετονομασία ουσιαστικά και την προσθήκη κάποιων πραγμάτων για τη Σχολή Δικαστών, στην ουσία δεν αλλάζει τίποτα. Γίνεται Σχολή Δικαστικών Λειτουργών για να συμπεριληφθούν και οι εισαγγελείς και στην πράξη είναι ένας θεσμός που το ΠΑ.ΣΟ.Κ. δημιούργησε και αυτό δεν θα πρέπει να το αγνοεί κανείς, κύριε Υπουργέ.\nΔεν θα πρέπει να λέγονται ανακρίβειες, όπως γίνεται εδώ, γιατί υποδηλώνουν την πρόθεση στην ουσία να διαμορφωθεί μια άλλη αντίληψη ότι η Κυβέρνηση επιλαμβάνεται επί των πάντων και όποιος έχει μια διαφορετική άποψη τιμωρείται ή θα τιμωρηθεί στο μέλλον.\nΤο λέω αυτό γιατί είναι εμφανής η προσπάθεια που γίνεται εδώ -και κυρίως γίνεται με την κατάθεση της τροπολογίας για το αυτοδιοίκητο των δικαστηρίων- που έχει να κάνει με το ότι «κύριοι, αντιδράτε; Δεν συμφωνείτε σε όλα; Εμείς εδώ είμαστε να αποφασίζουμε τα πάντα για σας».\nΕίναι αποδεδειγμένο ότι λέγεται από όλους πως ο θεσμός του αυτοδιοίκητου είναι άρρηκτα συνδεδεμένος με την αυτοτέλεια και τη λειτουργική ανεξαρτησία της δικαιοσύνης. Αυτό το παραδέχονται όλοι και το έχετε παραδεχτεί και εσείς, κύριε Υπουργέ. Άλλο τώρα το ότι νομοθετείτε προς εντελώς διαφορετική κατεύθυνση. Η δε Ένωση Διοικητικών Δικαστών λέει ότι αυτή η αλλαγή που επιχειρείται σήμερα εδώ είναι ευθεία παρέμβαση στη λειτουργία της δικαιοσύνης.\nΌλα αυτά, λοιπόν, γίνονται γιατί θέλετε να διαμορφώσετε ένα διαφορετικό κλίμα.\nΈρχομαι όμως στα άρθρα και συγκεκριμένα στο άρθρο 49, διότι στην επιτροπή, κύριε Υπουργέ, είπατε ότι πρέπει να υπάρχει συνέντευξη γιατί έτσι μπορούμε να δούμε τι είναι οι εξεταζόμενοι.\nΜα, ειπώθηκε εδώ –και επαναλαμβάνω ότι το είπαμε κι εκεί- ότι αυτό είναι το πρόσχημα. Αυτό μπορεί να γίνει και αν όντως κάποιος δεν είναι κατάλληλος για να είναι στη θέση αυτή, να μη συμμετέχει και να αποκλειστεί. Όχι να αλλάζουμε τη βαθμολογία, για να προωθούμε τελικά αυτούς που θέλουμε να βάλουμε.\nΘεωρώ ότι αυτό είναι πράγματι μια ευθεία παρέμβαση και δείχνει την αντίληψή σας για το τι κράτος θέλετε να δημιουργήσετε. Γι’ αυτό ακριβώς εμείς καταψηφίζουμε αυτή τη διάταξη, όπως καταψηφίζουμε βέβαια και την τροπολογία που έχετε καταθέσει για το αυτοδιοίκητο της δικαιοσύνης.\nΈρχομαι στην επόμενη τροπολογία που καταθέσαμε ως Βουλευτές του Νομού Ηρακλείου που δεν είναι, κύριε Πρόεδρε, το κλίμα αυτό που θέλετε να περάσετε και που η συνάδελφος, η Εισηγήτρια της Νέας Δημοκρατίας, επικαλέστηκε εδώ «τσουνάμι Κρήτης».\nΌχι, κυρία συνάδελφε! Πρέπει να ντρέπεστε γι’ αυτά που λέτε! Πρέπει να ντρέπεστε και να ζητάτε συγνώμη γι’ αυτά που λέτε. Διότι εμείς βασίζουμε τα επιχειρήματά μας σε πραγματικά περιστατικά και συγκεκριμένα στοιχεία και δεν δικαιούστε σε καμία περίπτωση…\nΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ: Κι εσείς να προσέχετε πώς εκφράζεστε!\nΕΜΜΑΝΟΥΗΛ ΣΤΡΑΤΑΚΗΣ: Σας παρακαλώ! Δεν σας διέκοψα όταν μιλούσατε.\nΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ: Θα ζητήσω το λόγο επί προσωπικού.\nΠΡΟΕΔΡΕΥΩΝ (Αναστάσιος Νεράντζης): Παρακαλώ χρησιμοποιήστε ηπιότερες εκφράσεις…\nΕΜΜΑΝΟΥΗΛ ΣΤΡΑΤΑΚΗΣ: Εγώ; Καμία!\nΠΡΟΕΔΡΕΥΩΝ (Αναστάσιος Νεράντζης): …γιατί θα προκαλέσετε ανταπάντηση και αυτό θα σημάνει επιμήκυνση.\nΕΜΜΑΝΟΥΗΛ ΣΤΡΑΤΑΚΗΣ: Δεν είναι δική μου η φράση, κύριε Πρόεδρε, διότι αυτό το κλίμα προσπαθούν…\nΠΡΟΕΔΡΕΥΩΝ (Αναστάσιος Νεράντζης): Παρακαλώ προχωρήστε.\nΕΜΜΑΝΟΥΗΛ ΣΤΡΑΤΑΚΗΣ: Δεν είναι δική μου η φράση. Είναι φράση της κυρίας Παπακώστα…\nΠΡΟΕΔΡΕΥΩΝ (Αναστάσιος Νεράντζης): …η οποία προσθέτει εν τέλει κάποια αναταραχή.\nΕΜΜΑΝΟΥΗΛ ΣΤΡΑΤΑΚΗΣ: Εγώ δεν δίνω διαφορετική ερμηνεία, αλλά εμείς δεν έχουμε πρόθεση να προκαλέσουμε καμία διαταραχή. Εμείς θέλουμε να καταθέσουμε εδώ τα ατράνταχτα στοιχεία που έχουμε για το αίτημα που υπάρχει σε όλη την Ανατολική Κρήτη και η δημιουργία αυτών των εντυπώσεων αποσκοπεί αλλού. Διότι δεν υπάρχει όντως αυτή η αντίληψη στην κοινωνία της Κρήτης.\nΥπάρχει ενδεχομένως, κύριε Υπουργέ –σας το έχω επανειλημμένα τονίσει- σε κάποια συμφέροντα, σε κάποιους που θέλουν να έχουν δικαστηριακή πελατεία, σε κάποιους που εξυπηρετούνται μέσα από συγκεκριμένες διαδικασίες. Είναι γνωστά και λέγονται στην Κρήτη, σε κάποιους που μπαίνουν δικηγόροι σε όλες τις υποθέσεις από τη Δυτική Κρήτη. Όλα αυτά είναι γνωστά. Δεν θα σας πω εγώ εδώ από το Βήμα της Βουλής. Να μην ερχόμαστε σ’ αυτά.\nΕμείς, λοιπόν, καταθέσαμε αυτή την τροπολογία γνωρίζοντας ότι ασφαλώς ένα Εφετείο μπορεί να δημιουργηθεί και με προεδρικό διάταγμα, όπως είπε και ο κ. Μαρκογιαννάκης. Αλλά το ότι μπορεί να δημιουργηθεί ένα Εφετείο με προεδρικό διάταγμα, δεν σημαίνει ότι δεν μπορεί να δημιουργηθεί και με νόμο.\nΤο θέμα όμως είναι το εξής: Πρέπει να δημιουργηθεί αυτό το νέο Εφετείο που ζητάμε εμείς; Διότι αν δεν αιτιολογήσουμε αυτό το επιχείρημα, κύριε Υπουργέ, είναι σαν να μην έχουμε κάνει τίποτα. Γιατί έχει περάσει η αίσθηση για πολύ μεγάλο διάστημα ότι για ένα τέτοιο θέμα οι Κρητικοί είναι «Βροντάκηδες και Φουρτουνάκηδες» κατά το πρότυπο της ελληνικής ταινίας.\nΔεν είναι όμως έτσι. Και αυτό θέλω εγώ να σας καταδείξω. Πράγματι τα στοιχεία δεν τα λέμε εμείς. Τα λέει η απόφαση 6/2008 της Ολομέλειας του Αρείου Πάγου. Η απόφαση αυτή βασίζεται σε συγκεκριμένα νούμερα και είναι πραγματικά ευτύχημα που υπάρχει μια απόφαση της Ολομέλειας του Αρείου Πάγου, πρόσφατη μάλιστα, με τον αριθμό 6, με μία μεγάλη πλειοψηφία 49:7, που ξέρουμε γιατί διαμορφώθηκε αυτό το αρνητικό νούμερο 7, διότι κάποιοι έπρεπε να έχουν αυτοεξαιρεθεί για άλλους λόγους. Όμως, δεν σταματούμε σ’ αυτό.\nΑυτή, λοιπόν, η απόφαση συμπεριλαμβάνει τα εξής ατράνταχτα στοιχεία που λένε ότι τα Πρωτοδικεία Χανίων και Ρεθύμνου ουσιαστικά –για να μην μπω στις λεπτομέρειες των επιμέρους υποθέσεων- εκδικάζουν 899 υποθέσεις. Τα Πρωτοδικεία Ηρακλείου και Λασιθίου εκδικάζουν 1.342 υποθέσεις και δικαιολογούν ότι το νέο Εφετείο θα πάρει το 56% της δικαστηριακής ύλης από το νυν Εφετείο Χανίων.\nΟυσιαστικά στην πράξη σημαίνει ότι τα δύο Εφετεία μπορούν να λειτουργήσουν θαυμάσια. Πολλά άλλα Εφετεία της χώρας λειτουργούν με υποθέσεις πολύ λιγότερες απ’ αυτές που θα έχει το Εφετείο Χανίων, όταν γίνει και το νέο Εφετείο στο Ηράκλειο.\nΒέβαια, η ίδια η απόφαση του Αρείου Πάγου λέει ότι η απονομή της δικαιοσύνης θα είναι ταχύτερη γιατί θα εκδικάζονται ταχύτερα οι υποθέσεις και δεν θα έχουμε αυτό το παράλογο που συμβαίνει δυστυχώς σήμερα, κύριε Υπουργέ, να έχουμε πέντε χρόνια καθυστέρηση στην εκδίκαση υποθέσεων και τις οριστικές αποφάσεις, που σημαίνει δηλαδή στην πράξη ότι είναι επιτακτική ανάγκη, πέρα από την αναστάτωση που δημιουργεί και στο Δικηγορικό Σύλλογο Ηρακλείου που οι άνθρωποι αγωνίζονται γιατί πραγματικά ταλαιπωρούνται, και την οικονομική επιβάρυνση που υπάρχει σε όλους τους διαδίκους –και το ξέρετε πάρα πολύ καλά- αλλά και την απώλεια χρόνου που είναι κάτι το πολύ σημαντικό.\nΑυτά είναι τα στοιχεία που εμείς θέλουμε να καταθέσουμε. Τα ξέρετε ασφαλώς, αλλά πρέπει να τα μάθει και ο ελληνικός λαός στο σύνολό του, γιατί αυτή η αντίληψη που επιχειρείται από κάποιους να περάσει ότι υπάρχει διαμάχη, «άρα σταματούμε, για να μη γίνει τίποτα», νομίζω ότι είναι λάθος αντίληψη.\nΚαι βέβαια εσείς, κύριε Υπουργέ, έχετε δεσμευτεί –και το γνωρίζουμε πάρα πολύ καλά, το έχετε δηλώσει κι εδώ στην Ολομέλεια της Βουλής- ότι θα δεχθείτε την όποια απόφαση πάρει ο Άρειος Πάγος. Ο Άρειος Πάγος, λοιπόν, έχει πάρει την απόφαση αυτή που έχει πάρει και μάλιστα με αυτή τη μεγάλη πλειοψηφία και δεν έχετε παρά να προχωρήσετε άμεσα στη δική σας οριστική απόφαση.\nΚάθε καθυστέρηση πραγματικά δημιουργεί προβλήματα που έχουν να κάνουν με το σύνολο της κοινωνίας της Κρήτης, διότι η καθυστέρηση απονομής της δικαιοσύνης δεν επηρεάζει μόνο τους κατοίκους της Ανατολικής Κρήτης που έχουν υποθέσεις στο Εφετείο Χανίων. Η καθυστέρηση επηρεάζει και τους κατοίκους της Δυτικής Κρήτης. Και βέβαια αμφισβητείται το κύρος που πρέπει να έχει η δικαιοσύνη διότι υποβαθμίζεται η ποιότητα.\nΚαι όταν κάνουμε εδώ τόση προσπάθεια να δημιουργήσουμε Σχολή Δικαστών με έναν και μόνο στόχο, κύριε Υπουργέ, να βελτιώσουμε την ποιότητα απονομής της δικαιοσύνης και να βελτιώσουμε την κατάσταση των δικαστών, δεν είναι δυνατόν να παραμένουμε σε πρότυπα περασμένων εποχών που δεν καλύπτουν τις σημερινές ανάγκες, που από μόνα τους τα στοιχεία επιτάσσουν ότι πρέπει να υπάρξει μια άλλη οργανωτική δομή. Ξέρουμε παλαιότερα ποια ήταν η αντίληψη του Αρείου Πάγου, βλέπουμε ποια είναι σήμερα και όμως εσείς δεν προχωράτε.\nΕμείς θέλουμε με την κατάθεση αυτής της τροπολογίας να συνδράμουμε. Και βέβαια ξέρουμε και κάτι άλλο, ότι δεν δημιουργείται καμία δαπάνη, με δεδομένο ότι ο Δήμος Ηρακλείου –και το λέμε και μέσα στην τροπολογία- έχει δεσμευθεί να στεγάσει το Εφετείο μέχρι να ολοκληρωθεί το Δικαστικό Μέγαρο του Ηρακλείου που ασφαλώς θα έχει επαρκείς χώρους για να καλύψει και το Εφετείο.\nΣας λέμε ότι είναι η ώρα να το κάνετε. Κάθε καθυστέρηση δημιουργεί προβλήματα και κυρίως, κύριε Υπουργέ, αφήνει τα περιθώρια σ’ αυτούς που θέλουν να υπονομεύσουν την ενότητα της Κρήτης να διαφεντεύουν με τον τρόπο που διαφεντεύουν και μέχρι σήμερα.\nΕμείς νομίζουμε ότι ήλθε η ώρα αυτή η κατάσταση να σταματήσει και είμαστε σίγουροι ότι κάποια στιγμή θα σταματήσει.\nΠΡΟΕΔΡΕΥΩΝ (Αναστάσιος Νεράντζης): Κύριε Σκουλάκη και τώρα ο λόγος σε εσάς. Σας βλέπω μετά μειδιαμάτων.\nΕΜΜΑΝΟΥΗΛ ΣΚΟΥΛΑΚΗΣ: Εσείς πάτε να ρίξετε λάδι στη φωτιά, …\nΕΜΜΑΝΟΥΗΛ ΣΚΟΥΛΑΚΗΣ: … αλλά εγώ θα ρίξω νερό.\nΚύριε Πρόεδρε, κύριε Υπουργέ, αγαπητοί συνάδελφοι, κατεβαίνοντας ο κ. Αποστολάκος είπε κάτι και του είπα «δεν είστε γιατρός να βγάλετε διάγνωση».\nΠράγματι εγώ ως γιατρός παρακολουθώντας αυτές τις δύο μέρες τη συζήτηση του νομοσχεδίου αυτού και διαβάζοντας τα Πρακτικά λέω κρίμα που χάνεται ένα νομοσχέδιο μέσα σ’ αυτή την ένταση. Γιατί υπήρξε ένταση, κύριε Υπουργέ. Υπήρξε ένταση κι εγώ δεν περίμενα από τον ψύχραιμο Χατζηγάκη να χάσει χθες την ψυχραιμία του. Μας είπατε για κλαψουρίσματα του ΠΑ.ΣΟ.Κ. …\nΣΩΤΗΡΗΣ ΧΑΤΖΗΓΑΚΗΣ (Υπουργός Δικαιοσύνης): Κλαψουρίζατε λιγάκι!\nΕΜΜΑΝΟΥΗΛ ΣΚΟΥΛΑΚΗΣ: Μισό λεπτό.\nΕίπατε, κύριε Υπουργέ, τους συνδικαλιστές συνδικαλιστάδες. Τα βάλατε με όλο το Δικαστικό Σώμα, την επίσημη έκφραση του Δικαστικού Σώματος, με όλο το Δικηγορικό Σώμα, επειδή διαφωνούν.\nΕγώ διάβασα τα Πρακτικά και είναι τελείως διαφορετική η εικόνα πριν εμφανιστεί η τροπολογία. Η τροπολογία που καταργεί το αυτοδιοίκητο της δικαιοσύνης τα έκανε όλα. Έχετε την εντύπωση ότι αν δεν την φέρνατε τούτη την ώρα, όπως τη φέρατε, θα υπήρχαν αυτές οι αντιδράσεις; Καμία! Θα περνούσε ένα νομοσχέδιο ομόφωνα, με βελτιώσεις, να γράφατε μια καλή σελίδα στη νομοθετική παρέμβαση για τη δικαιοσύνη.\nΈρχεστε τώρα και φέρνετε την τροπολογία. Πότε τη φέρνετε; Την ώρα που το πολιτικό σύστημα, κύριε Υπουργέ, δοκιμάζεται. Δεν δοκιμάζεται το ΠΑ.ΣΟ.Κ. μόνο. Δοκιμάζεται το πολιτικό σύστημα και ακούστε του γιατρού τη διάγνωση. Σ’ αυτή τη δοκιμασία η δικαιοσύνη μπορεί και πρέπει να παίξει σημαντικό ρόλο. Να την αφήσουμε ήσυχη, να την ενισχύσουμε. Όμως, δεν νομίζω ότι την ενισχύετε με την παρέμβαση που κάνατε, με την κατάργηση του αυτοδιοίκητου.\nΤην ίδια ώρα ανέβηκα λίγο στην Επιτροπή και θα σας αναφέρω κάτι για να δείτε ότι έχουμε δίκιο που διαμαρτυρόμαστε. Στην Επιτροπή Οικονομικών, λοιπόν, τι απεκαλύφθη, σύμφωνα με την ομολογία του κ. Ζορμπά; Ότι η ανεξάρτητη αγγλική αρχή, η αντίστοιχη της ελληνικής, ζήτησε τη συνδρομή της δικής μας αρχής, δηλαδή του Ζορμπά, για να δεσμευτούν οι λογαριασμοί του φίλου μας του Παπαμαρκάκη της North Asset Management.\n‘Εκανε παρέμβαση ο κ. Ζορμπάς στον Υπουργό Δικαιοσύνης, ο Υπουργός Δικαιοσύνης σωστά του είπε, δεν μπορώ εγώ είναι θέμα του Εισαγγελέα του Αρείου Πάγου, ζήτησε από τον Εισαγγελέα του Αρείου Πάγου την παρέμβαση για να γίνει το αίτημα προς την αγγλική ανεξάρτητη αρχή και ο κ. Σανιδάς τον έγραψε στα παλαιότερα των υποδημάτων του. Αυτό είναι ορθή λειτουργία της δικαστικής εξουσίας στη χώρα μας; Δεν είναι μόνον το τι και πως παρεμβαίνει, γιατί και παρεμβαίνει και δεν παρεμβαίνει. Αυτά είναι μεγάλα εγκλήματα δια παραλείψεως. Αν είχαν ανοίξει οι λογαριασμοί της NORTH ASSET MANAGEMENT – δεν ξέρω αν κάνω λάθος το όνομα- ποια θα ήταν η εξέλιξη των δομημένων ομολόγων στην Ελλάδα; Θα ξέραμε και θα τέλειωνε αυτή η ιστορία. Τώρα δεν ξέρουμε τι έγινε.\nΚαι εσείς όμως, κύριε Υπουργέ –για να δείτε για ποια δικαιοσύνη μιλάμε- δεν έχετε κάνει δήλωση ότι στην υπόθεση της Siemens ένοχοι είναι μόνον το ΠΑ.ΣΟ.Κ. και δεν υπάρχουν πολιτικά πρόσωπα; Και έρχεστε σήμερα και φέρνετε ένα σχέδιο νόμου το οποίο είναι προς τη θετική κατεύθυνση, αλλά φέρνετε μαζί και την τροπολογία και αναστατώνεται όλος ο κόσμος. ‘Ολες οι δικαστικές ενώσεις είναι του ΠΑ.ΣΟ.Κ., καθοδηγούνται από εμάς;\nΘα σας διαβάσω, κύριε Υπουργέ, δύο-τρεις δηλώσεις χαρακτηριστικές όμως για το πώς βλέπουν αυτή σας την παρέμβαση: «Η εκτελεστική εξουσία οφείλει να είναι ιδιαιτέρως προσεκτική στις επιχειρούμενες νομοθετικές μεταβολές της σε μια περίοδο που βρίσκονται σε δικαστική εκκρεμότητα μια σειρά υποθέσεων με πολιτοοικονομικό υπόβαθρο». Ποιος τα λέει αυτά; Ο Αντιπρόεδρος της ‘Ενωσης Δικαστών και Εισαγγελέων ο κ. Μαζαράκης. Τον έβαλε το ΠΑ.ΣΟ.Κ.; Είναι υποκινούμενος από το ΠΑ.ΣΟ.Κ.; Να σας πω τι λέει ο κ. Κωνσταντίνος Κουσούλης ο Πρόεδρος της ‘Ενωσης Δικαστικών Λειτουργών του Συμβουλίου της Επικρατείας, τι λέει ο Πρόεδρος της ‘Ενωσης Εισαγγελέων Ελλάδας; Να σας πω τι λέει η ‘Ενωση Διοικητικών Δικαστών; Τα ίδια, παρόμοια λέει. Να σας πω τι λέει ο Πρόεδρος του Δικηγορικού Συλλόγου της Αθήνας, εκφράζοντας όλους τους δικηγορικούς συλλόγους της Ελλάδας στην ουσία; ‘Ολοι είναι αντίθετοι.\nΧΡΗΣΤΟΣ ΜΑΡΚΟΓΙΑΝΝΑΚΗΣ: Θα μου ελέγξετε το γέλιο;\nΕΜΜΑΝΟΥΗΛ ΣΚΟΥΛΑΚΗΣ: Για την τροπολογία μιλάω.\nΧΡΗΣΤΟΣ ΜΑΡΚΟΓΙΑΝΝΑΚΗΣ: Διαβεβαιώνω τον συνάδελφο ότι το γέλιο δεν ήταν γι’ αυτόν.\nΠΡΟΕΔΡΕΥΩΝ (Αναστάσιος Νεράντζης): Κύριε Μαρκογιαννάκη, παρακαλώ μη διακόπτετε. Αντιλαμβάνομαι τα τοπικά σας, αλλά μην διακόπτετε!\nΕΜΜΑΝΟΥΗΛ ΣΚΟΥΛΑΚΗΣ: Αφήστε να τελειώσω και θα έρθω και στο θέμα της Κρήτης.\nΚύριε Υπουργέ, αυτές είναι οι αντιδράσεις και θα τις καταθέσω γιατί είναι αποτυπωμένες εδώ στα χθεσινά «ΝΕΑ» και είναι όλων των εκπροσώπων των δικαστικών ενώσεων για να υπάρχουν στα Πρακτικά.\nΣΩΤΗΡΗΣ ΧΑΤΖΗΓΑΚΗΣ (Υπουργός Δικαιοσύνης): Τα διάβασα και εγώ.\nΕΜΜΑΝΟΥΗΛ ΣΚΟΥΛΑΚΗΣ: Διαφωνείτε;\nΣΩΤΗΡΗΣ ΧΑΤΖΗΓΑΚΗΣ (Υπουργός Δικαιοσύνης): Διάβασα που λέει και για δυσλειτουργίες μέσα.\nΕΜΜΑΝΟΥΗΛ ΣΚΟΥΛΑΚΗΣ: Ναι, και θα σας απαντήσω. Βεβαίως θα σας διαβάσω και αυτό το κομμάτι. ‘Εχει μεγάλη σημασία αυτό το οποίο είπατε, γιατί ακριβώς φθάνετε στο σημείο του «πονάει δόντι, κόβει κεφάλι».\nΑκούστε τι λέει ο κ. Μαζαράκης. Ο κ. Μαζαράκης απευθύνει έκκληση έστω την ύστατη στιγμή να μην προχωρήσει η επιχειρούμενη νομοθετική μεταβολή. Αναφέρει: «Είναι πολύ λυπηρό και εξόχως ανησυχητικό το γεγονός ότι η επίκληση τυχόν αδυναμιών ενός δημοκρατικού θεσμού με αναμφισβήτητη προσφορά στο νομικό κόσμο και την ελληνική κοινωνία, οδηγεί στην κατάργησή του και όχι στη λήψη μέτρων προς βελτίωσή του». Αυτό το διαβάσατε; Αυτό είναι που έχει σημασία.\nΣΩΤΗΡΗΣ ΧΑΤΖΗΓΑΚΗΣ (Υπουργός Δικαιοσύνης): Ναι. Εσείς νομοθετείτε. Νομοθετείτε εσείς, και όχι ο Μαζαράκης.\nΕΜΜΑΝΟΥΗΛ ΣΚΟΥΛΑΚΗΣ: Σας παρακαλώ.\nΤα καταθέτω στα Πρακτικά, γιατί είναι σημαντικά αυτά τα κείμενα, και σημαντικές οι δηλώσεις.\n(Στο σημείο αυτό ο Βουλευτής του ΠΑ.ΣΟ.Κ. κ. Εμμανουήλ Σκουλάκης, καταθέτει για τα Πρακτικά το προαναφερθέν δημοσίευμα το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).\nΝα έρθω τώρα στο άρθρο 49. Τι να πω για το άρθρο 49;\nΠΡΟΕΔΡΕΥΩΝ (Αναστάσιος Νεράντζης): Δεν θα προλάβετε, κύριε Σκουλάκη. Η «ταμπακέρα» είναι κρίσιμη.\nΕΜΜΑΝΟΥΗΛ ΣΚΟΥΛΑΚΗΣ: Να πω δύο κουβέντες, γιατί μου έφαγε μισό λεπτό ο κύριος Υπουργός.\nΠΡΟΕΔΡΕΥΩΝ (Αναστάσιος Νεράντζης): Εντάξει, θα σας δώσω ένα λεπτό.\nΕΜΜΑΝΟΥΗΛ ΣΚΟΥΛΑΚΗΣ: Κύριε Πρόεδρε, οι συνάδελφοί μου του Ηρακλείου, κατέθεσαν μια τροπολογία…\nΕΜΜΑΝΟΥΗΛ ΚΕΦΑΛΟΓΙΑΝΝΗΣ: Ποιοι συνάδελφοι;\nΕΜΜΑΝΟΥΗΛ ΣΚΟΥΛΑΚΗΣ: …για να ιδρυθεί με διάταξη νόμου –με Προεδρικό Διάταγμα δημιουργείται- το Εφετείο στο Ηράκλειο. Είναι μια παλιά ιστορία, πονεμένη ιστορία. Καλά έκαναν και καλά κάνει και ο κ. Αλαβάνος και υπερασπίζεται ως Βουλευτής Ηρακλείου και όχι ως Πρόεδρος της Κοινοβουλευτικής Ομάδας του ΣΥΡΙΖΑ την ίδρυση Εφετείου στο Ηράκλειο, γιατί θέλει να καλύψει τους ψηφοφόρους του για να μην το παίζουμε τώρα και πάνω από τέτοιες καταστάσεις. Εν πάση περιπτώσει, δεν είναι η ώρα να ψηφιστεί. Ο κύριος Υπουργός είμαι σίγουρος ότι δεν δέχεται τέτοια τροπολογία, αλλά να πω επί της ουσίας κάτι, κύριε Υπουργέ:\nΠώς τρεις προηγούμενες Ολομέλειες του Αρείου Πάγου ήταν αρνητικές για το Εφετείο; Τις ξέρετε αυτές τις τρεις αποφάσεις των ολομελειών του Αρείου Πάγου. Τι μεσολάβησε από το 1988, 2000 και το 2001 –μιλάμε για την υπ’ αριθμόν 42/98, την 9/2000 και την 21/2001- και τις αντίστοιχες αποφάσεις της Ολομέλειας του Αρείου Πάγου με συντριπτική πλειοψηφία εναντίον της πρότασης δημιουργίας Εφετείου στο Ηράκλειο; Τι μεσολάβησε, κύριε Υπουργέ, από τότε; Κάποιος τους έστειλε μήνυμα. Και εγώ είμαι υπερήφανος που πιέσαμε τότε την Κυβέρνησή μας και δεν έκανε το Εφετείο και έτσι καλούνται και οι συνάδελφοι να σας πιέσουν τώρα και να μη χαϊδεύετε τα αυτιά κανενός και να πείτε ό,τι είπε ο συχωρεμένος ο Γιαννόπουλος, που είπε «ξεχάστε το Εφετείο στο Ηράκλειο, τελειώσαμε» και επί θητείας του ούτε που ξαναέγινε κουβέντα. ‘Ετσι πρέπει να πείτε και εσείς. Είναι δύσκολη η υπόθεση η δημιουργία Εφετείου. Δεν προσφέρει στη Δικαιοσύνη, δεν γίνεται καλύτερη απονομή της δικαιοσύνης. Δεν είναι κέντρα υγείας τα εφετεία. Τότε, να κάνουμε και δεύτερο ‘Αρειο Πάγιο στη Θεσσαλονίκη, να κάνουμε και δεύτερο Συμβούλιο Επικρατείας, να κάνουμε και δεύτερο Ελεγκτικό Συνέδριο στη Θεσσαλονίκη, για να γίνεται καλύτερη απονομή και να μην καθυστερούμε στον ‘Αρειο Πάγο. Για όνομα του Θεού!\nΠΡΟΕΔΡΕΥΩΝ (Αναστάσιος Νεράντζης): Ολοκληρώστε, κύριε Σκουλάκη.\nΕΜΜΑΝΟΥΗΛ ΣΚΟΥΛΑΚΗΣ: Στελεχώστε το Εφετείο Κρήτης, όπως πρέπει, με δικαστές, με υπαλλήλους, ενισχύστε το και θα δείτε πως η απονομή της δικαιοσύνης θα είναι και γρήγορη και χωρίς αμφισβητήσεις!\nΠΡΟΕΔΡΕΥΩΝ (Αναστάσιος Νεράντζης): Παρά το ότι είπατε ότι δε θα ρίξετε λάδι στη φωτιά, νομίζω ότι εσείς ρίξατε τόνους!\nΟμόρροπη υποψιαζόμαστε ότι θα είναι και η τοποθέτηση του κυρίου Νικηφοράκη, ο οποίος ευθύς αμέσως ακολουθεί.\nΟρίστε, κύριε Νικηφοράκη, έχετε το λόγο.\nΣΤΥΛΙΑΝΟΣ ΝΙΚΗΦΟΡΑΚΗΣ: Κυρίες και κύριοι συνάδελφοι, είναι προφανές ότι επί του υπό συζήτηση νομοσχεδίου διαφωνία δεν υπάρχει. Δηλαδή, η αναβάθμιση της Σχολής των Δικαστικών Λειτουργών η οποία συζητήθηκε διεξοδικά στην Επιτροπή και με τη γνωστή ευρύτητα δημοκρατικού πνεύματος που χαρακτηρίζει την ηγεσία του Υπουργείου Δικαιοσύνης, το σύνολο περίπου των τροπολογιών που κατέθεσε η Αντιπολίτευση έγινε αποδεκτό. ‘Αρα, σε ό,τι αφορά το νομοσχέδιο, δεν υπάρχει ουσιαστική αντίρρηση, δεν υπάρχει ουσιαστικό πρόβλημα και υπήρχε μάλιστα θα έλεγα και μια πρωτόγνωρη για τα τελευταία κοινοβουλευτικά μας δεδομένα, ομοφωνία.\nΗ ένταση δημιουργείται με την κατάθεση της τροπολογίας, όπου κατά το ΠΑ.ΣΟ.Κ. και κατά το σύνολο της Αντιπολίτευσης δημιουργείται πρόβλημα στο αυτοδιοίκητο της δικαιοσύνης. Σας το θύμισαν άλλοι ομιλητές που προηγήθησαν εμού –αισθάνομαι την ανάγκη να το υπενθυμίσω και εγώ- ότι αυτό έχει μια ιστορία. Θεσπίστηκε το 1994 από τον τότε Υπουργό Δικαιοσύνης αλήστου μνήμης Κουβελάκη και έκτοτε συνεχίζεται μέχρι και σήμερα. Στη ζωή, ό,τι διαπιστώνεται ότι λειτουργεί με παθογένεια και προβληματικά, είναι υγιές και είναι δημοκρατικό να εξυγιαίνεται.\nΤι είδαμε, κυρίες και κύριοι συνάδελφοι, τα δεκαπέντε χρόνια εφαρμογής του συγκεκριμένου τρόπου εκλογής της διοίκησης του ενός μεγάλου δικαστηρίου της χώρας; Είδαμε αυτό που συμβαίνει σε κάθε εκλογή και να είμαστε ειλικρινείς. Σε κάθε εκλογή, από την εκλογή του Ενοριακού Συμβουλίου, μέχρι την εκλογή τη δική μας, των Βουλευτών, υπάρχει ένα πεδίο μικρής συναλλαγής και αλληλεξάρτησης.\nΚαι αν μη τι άλλο, υπάρχει μια ειδική δέσμευση προς τους εκλογείς του εκλεγέντος. Αυτό τι δημιούργησε; Δημιούργησε ένα πεδίο επί του οποίου ανεπτύχθησαν σχέσεις που, όπως αποδεικνύει σήμερα η ίδια η δικαιοσύνη, εν τέλει πήραν και μορφή οικονομικής διαπλοκής. Αυτό πάμε να θεραπεύσουμε.\nΣτη γέννησή του προσωπικότητες επιστημονικού όγκου και δημοκρατικής προσφοράς που δεν αμφισβητούνται -Αριστόβουλος Μάνεσης, ο από δικής σας επιλογής Πρόεδρος του Αρείου Πάγου κ. Κάπος, η Ολομέλεια του Αρείου Πάγου, ο κ. Κουβέλης- διατύπωσαν τις επιφυλάξεις τους και μάλιστα, με τρόπο ο οποίος ήταν περισσότερο έντονος από τον θεσμικό τους ρόλο. Οι επιφυλάξεις και οι φόβοι τους αυτοί σήμερα δικαιώθηκαν. Τις επιφυλάξεις και τους φόρους αυτούς σήμερα η παρούσα τροπολογία διορθώνει.\nΘα λυθεί κάθε πρόβλημα και πάσα νόσος η οποία μαστίζει τη δικαιοσύνη θα θεραπευθεί; Προφανώς όχι, αλλά είναι στη σωστή κατεύθυνση και επ’ αυτού αμφισβήτηση ουσιαστική και σοβαρή δεν υπάρχει.\nΌμως, θα ήθελα να σας πω και κάτι άλλο, το οποίο παρακολουθώντας τη συζήτηση δύο μέρες τώρα στη Βουλή, αλλά και στην Επιτροπή, είχα την ευκαιρία τέλος πάντως να διαπιστώσω. Γιατί καταργείται το αυτοδιοίκητο της δικαιοσύνης; Το Ανώτατο Δικαστικό Συμβούλιο, το οποίο έχει δέκα τρεις από κλήρωση προερχομένους δικαστές, δεν είναι δικαιοσύνη; Δεν είναι αυτοδιοίκηση; Η δικαιοσύνη δεν αποφασίζει για το ποιος θα είναι Πρόεδρος του συγκεκριμένου δικαστηρίου; Η πολιτική εξουσία, η εκτελεστική εξουσία είναι αυτή που αποφασίζει; Ίσα-ίσα που αν το δει κανείς στη σωστή του κατεύθυνση και από τη σωστή οπτική, τότε μάλλον κατοχυρώνεται το αυτοδιοίκητο.\nΘα περάσω, βεβαίως, στις οιμωγές -κλαυθμηρίσματα τα χαρακτήρισε ο Υπουργός Δικαιοσύνης- του ΠΑ.ΣΟ.Κ. τις τελευταίες μέρες. Δράκος, έρχεται με την παρούσα τροπολογία η Κυβέρνηση να καθυποτάξει τη δικαιοσύνη. Έρχεται εν όψει σκανδάλων να ελέγξει. Ουδέν ψευδέστερον τούτου.\nΑν κάποιος δράκος, κυρίες και κύριοι συνάδελφοι, απειλεί αυτήν την ώρα τη δικαιοσύνη με τις φωτιές της μύτης του, είναι ο δράκος που εκτρέφετε εσείς με τις αφίσες, με τις τοποθετήσεις, με το υβρεολόγιο, με τη συκοφαντία, η οποία, μάλιστα, πριν από μιάμιση ώρα φόρεσε και το μανδύα της εγκυρότητος του μακροβιότερου Προέδρου του ελληνικού Κοινοβουλίου, του κ. Κακλαμάνη και είναι ντροπή. Είναι ντροπή να ακούγονται σε αυτήν την Αίθουσα αυτά τα οποία ελέχθησαν, είναι ντροπή στους δρόμους να κυκλοφορούν οι αφίσες. Και δεν είναι ντροπή, είναι μια επικίνδυνη τροπή, διότι ουσιαστικά απαξιώνετε ένα θεσμό που είναι θεμελιακός για τη λειτουργία της δημοκρατίας.\nΈχετε μία προφανή ένδεια επιχειρημάτων, πολιτικών προτάσεων, πολιτικού λόγου και αυτήν την ένδεια την έχετε αντικαταστήσει, την έχετε υποκαταστήσει με μία μεσσιανικής αντίληψης ηθικολογία. Τα δικά σας αδιέξοδα τα μεταφέρετε -και καλή μάλιστα αγωγοί- στο πολιτικό σύστημα. Και αυτός είναι ο μεγάλος κίνδυνος.\nΚαι έρχομαι, κύριε Πρόεδρε, στο θέμα της τροπολογίας που κατέθεσαν οι εξ Ηρακλείου συνάδελφοι. Εφετείο Κρήτης, ίδρυση Εφετείου στο Ηράκλειο. Είναι εύλογη απορία. Είκοσι χρόνια κυβερνούσε το ΠΑ.ΣΟ.Κ. Γιατί δεν το έκανε; Από το 1860 που ιδρύθηκε το πρώτο Εφετείο Κρήτης στην αυτόνομη πολιτεία με έδρα τα Χανιά, η έδρα αυτή παραμένει. Το 1913, που υπήρξε η ένωση, εξακολουθεί να λειτουργεί το Εφετείο Κρήτης στην έδρα των Χανίων. Την εποχή εκείνη η συγκοινωνία μεταξύ των δύο νομών ήταν με βοϊδάμαξες. Σήμερα ζούμε στην εποχή των μεγάλων αυτοκινητοδρόμων, στην εποχή των υπερηχητικών αεροπλάνων και επικαλείστε τη χιλιομετρική απόσταση;\nΚύριε Πρόεδρε, ενάμιση λεπτό θα χρειαστώ, όχι παραπάνω.\nΠΡΟΕΔΡΕΥΩΝ (Αναστάσιος Νεράντζης): Προχωρήστε.\nΣΤΥΛΙΑΝΟΣ ΝΙΚΗΦΟΡΑΚΗΣ: Μιλάτε για τη μορφολογία του εδάφους. Η μορφολογία του εδάφους δυσχεραίνει μόνο τη μετάβαση από ανατολή σε δύση; Δεν δυσχεραίνει τη μετάβαση από δύση σε ανατολή; Τι ποσοστά του Χανιώτη και του Ρεθυμνιώτη αναγκάζονται καθημερινά να μεταναστεύουν από τη δύση στην ανατολή όταν είστε -και καλά κάνετε και είστε- το διοικητικό κέντρο του νησιού; Δεν μπορεί να έχει δεκαπέντε διοικητικά κέντρα η Κρήτη. Χωρίς να εκληφθεί αυτήν την ώρα και μακριά από μένα η οποιαδήποτε απόχρωση λαϊκισμού, πέστε μου: έχετε ποτέ δει τι ποσοστά Χανιωτών καρκινοπαθών μεταναστεύουν σε καθημερινή βάση στο ΠΕΠΑΓΝΗ, στο ακτινοθεραπευτικό που έχετε εσείς; Πολλές φορές, όταν δεν έχουν συνοδεία, παίρνουν συνοδηγό τη νεοπλασία τους, οδηγούνται, ακτινοβολούνται, μένουν πέντε ώρες για να συνέλθουν και ξαναοδηγούν για να επιστρέψουν στα Χανιά. Τολμάτε να επικαλείστε και να επιστρατεύετε τέτοιου είδους επιχειρήματα;\nΠόσο ποσοστό του πληθυσμού των δύο νομών καταφεύγει στο δεύτερο βαθμό της δικαιοσύνης; Ένα 3%-4%, όχι παραπάνω, κατ’ έτος, σύμφωνα με ό,τι λένε οι ίδιες μελέτες. Πόσο ποσοστό μόνο καρκινοπαθών συμπολιτών μου μεταναστεύουν καθημερινά στο Ηράκλειο και κατ’ έτος σε τι αριθμό ανέρχονται αυτοί; Τι είμαστε; Παιδιά δεύτερου και τρίτου Θεού;\nΚαι ζητάτε, κύριε Στρατάκη και απευθύνομαι σε εσάς προσωπικά, γιατί είσαστε ο μόνος μαζί με τον κ. Κεφαλογιάννη -ο οποίος δεν έχει υπογράψει, βεβαίως, την τροπολογία, αλλά περιμένω να ακούσω με ενδιαφέρον την τοποθέτησή του- ο οποίος υπερασπίζεστε την τροπολογία την οποία καταθέσατε.\nΠΡΟΕΔΡΕΥΩΝ (Αναστάσιος Νεράντζης): Πρέπει να ολοκληρώσετε, κύριε Νικηφοράκη.\nΣΤΥΛΙΑΝΟΣ ΝΙΚΗΦΟΡΑΚΗΣ: Ολοκληρώνω, κύριε Πρόεδρε.\nΜε την τροπολογία αυτή ζητάτε τι; Κατά κοινοβουλευτική παραδοξότητα, βεβαίως, να ιδρυθεί Εφετείο στο Ηράκλειο. Γιατί δεν πιέζετε; Να, εδώ είναι η Κυβέρνηση. Πιέστε την να εκδώσει Προεδρικό Διάταγμα. Πιέστε την να κάνει αυτό που δεν τόλμησε να κάνει καμιά δικτατορία. Πιέστε την να κάνει αυτό που δεν τόλμησε να κάνει ο Ανδρέας Παπανδρέου, οι κυβερνήσεις Σημίτη και οι οποίοι, βεβαίως, χρωστούν πολύ μεγαλύτερες χάριτες στο Ηράκλειο απ’ ό,τι χρωστάει η παρούσα Κυβέρνηση, σε σχέση, αν θέλετε και με την ιστορία και με τα Χανιά.\nΘα κλείσω με τον κ. Αλαβάνο. Ο κ. Αλαβάνος είναι ένας γαμπρός πολιτικός στο Ηράκλειο και κοινωνικός γαμπρός στα Χανιά. Αυτά τα δύο, κύριε Λαφαζάνη…\nΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ: Γαμπρός;\nΣΤΥΛΙΑΝΟΣ ΝΙΚΗΦΟΡΑΚΗΣ: Γαμπρός κοινωνικός. Χανιώτισσα έχει πάρει και μάλιστα, εκλεκτή Χανιώτισσα, από εκλεκτή οικογένεια.\nΕπειδή μιλήσαμε για ύβρεις…\nΠΡΟΕΔΡΕΥΩΝ (Αναστάσιος Νεράντζης): Τελειώστε, λοιπόν. Έχετε πάρει ήδη δύο λεπτά.\nΣΤΥΛΙΑΝΟΣ ΝΙΚΗΦΟΡΑΚΗΣ: Προφανώς δεν έχει διερευνηθεί από τις δηλώσεις του. Αποκάλεσε γελοία τα Κόμματα στην Κρήτη και γελοίο το πολιτικό προσωπικό που τα υπηρετεί. Με συγχωρείτε, αλλά εγώ δεν βρίζω. Πολιτικά αναφέρομαι.\nΟι δύο αυτές ιδιότητές του του έχουν δημιουργήσει ένα ιδεασμό κρητικάρχη. Και πότε πάνω σε ένα άσπρο άλογο το παίζει κρητικάρχης και γυρίζει ανά το νομό με την ιδιότητα του Γραμματέα της Κοινοβουλευτικής Ομάδας του Συνασπισμού και πότε πάνω στο μαύρο άλογο του λαϊκισμού γυρίζει και μας κάνει περιβαλλοντικές υποδείξεις. Να αποφασίσει ο ίδιος…\nΣΤΥΛΙΑΝΟΣ ΝΙΚΗΦΟΡΑΚΗΣ: Είπε δε…\nΘα το πω και αυτό. Κύριε Πρόεδρε, ένα λεπτό ακόμα.\nΠΡΟΕΔΡΕΥΩΝ (Αναστάσιος Νεράντζης): Μα, ήδη είστε στο τρίτο.\nΣΤΥΛΙΑΝΟΣ ΝΙΚΗΦΟΡΑΚΗΣ: Τονίστηκε ότι υπάρχει εμφύλιος πόλεμος στην Κρήτη. Είναι ανιστόρητο. Η Κρήτη, στην οποία είχε 5.000 νεκρούς ο Γερμανός κατακτητής, είχε θαμμένο το τσεκούρι του πολέμου στον εμφύλιο πόλεμο. Δεν θα πιάσουμε τα πιστόλια, γιατί το θέλετε εσείς.\nΔήλωση Μ. Βολουδάκη για το Εφετείο\n«Θεωρώ απαράδεκτη την προσπάθεια διάσπασης του Εφετείου Κρήτης»\nΚαθώς σύμφωνα με την σχετική απόφαση του Προέδρου της Βουλής μετέχω στο δεύτερο θερινό τμήμα, οι εργασίες του οποίου ξεκινούν στις 29 Ιουλίου 2008, δεν βρισκόμουν χτες στην Ολομέλεια της Βουλής κατά τη στιγμή που συζητήθηκε η τροπολογία που κατέθεσαν οι Βουλευτές Ηρακλείου του ΠΑ.ΣΟ.Κ σχετικά με το Εφετείο της Κρήτης.\nΠρος αποφυγήν παρερμηνειών του γεγονότος αυτού δηλώνω για ακόμα μια φορά ότι θεωρώ απαράδεκτη την προσπάθεια διάσπασης του Εφετείου της Κρήτης με την ίδρυση δεύτερης έδρας στο Ηράκλειο. Αν υλοποιούνταν η επιχειρούμενη διάσπαση θα επιδείνωνε τις όποιες δυσλειτουργίες παρατηρούνται σήμερα στην απονομή της Δικαιοσύνης χωρίς να προσφέρει κανένα ουσιαστικό όφελος στους κατοίκους της Κρήτης.\nΘεωρώ ότι η τροπολογία που κατέθεσαν οι Βουλευτές Ηρακλείου του ΠΑ.ΣΟ.Κ είναι μια κίνηση δημιουργίας εντυπώσεων η οποία επιχειρεί για ακόμα μια φορά να διχάσει την Κρήτη. Αν ένας οργανισμός δεν λειτουργεί αποτελεσματικά δεν συνιστά θεραπεία η διχοτόμησή του, αλλά αντίθετα η ενίσχυσή του. Αυτός θα πρέπει να είναι και ο στόχος μας.\nΟ πρωθυπουργός του Ισραήλ Ναφτάλι Μπένετ προειδοποίησε σήμερα ότι ενδέχεται να υπάρξει ένα «νέο κύμα»


Οι ΤΕΤΤΤΙΞ με το ΚΡΡΑΜΑ τους, στη Μικρή Σκηνή της Στέγης - Monopoli.gr\nΟι ΤΕΤΤΤΙΞ με το ΚΡΡΑΜΑ τους, στη Μικρή Σκηνή της Στέγης\nΤα τρία «ταυ» των Τέτττιξ\nΤα τρία «ταυ» των Τέτττιξ, που μοιάζουν με ένα έξτρα σάλτο του τζιτζικιού (τέττιξ) μπορεί και να είναι μια μουσική σύνθεση από μόνα τους, μια μικρή «ταυ Χ 3» συμφωνία.\nΟι μουσικοί που αποτελούν τους Τέτττιξ έχουν σίγουρα τη δική τους ερμηνεία. Αλλά το ενδιαφέρον είναι (και υποθέτω το συμμερίζονται και οι ίδιοι) το πώς το ερμηνεύει – σε περίπτωση που θέλει να το ερμηνεύσει- ο ακροατής.\nΤο ίδιο ίσως συμβαίνει με το «Κρράμα» (τα δυο «ρω» του Κρράμα / και όχι τα δυο «μι» ας πούμε) που θα παρουσιάσουν στην Μικρή Σκηνή της Στέγης του Ιδρύματος Ωνάση. Στις 18 και 19 Οκτωβρίου. Να ερμηνεύονται από μόνα τους. Αυτοσχεδιαστικά.\nΟι Τέτττιξ έχουν κέφια. Επίσης -εσωτερικότητα και ορμή- ώστε να παρασύρουν τον ακροατή σε μέρη όμορφα, άλλα δύσβατα, αλλά και αποκαλυπτικά.\nΟι ήχοι των Τετττιξ\nΣτο περιεχόμενο τώρα – και πέρα από τα διπλά και τριπλά γράμματα – επί σκηνής πάνε κι ερχονται και ευφάνταστα ανακατεύονται ρυθμοί της Αφρικής, ιαπωνικό θέατρο, ζυγιές της Μακεδονίας, Περού, πανκ, μέταλ. Με ποικίλους τρόπους και διαθέσεις. Οι Τέτττιξ έχουν κέφια. Επίσης – εσωτερικότητα και ορμή –ώστε να παρασύρουν τον ακροατή σε μέρη όμορφα, άλλα δύσβατα, αλλά και αποκαλυπτικά.\nΔΙΑΒΑΣΤΕ ΑΚΟΜΑΚρράμα, από τους Τέττιξ στη Στέγη του Ιδρύματος Ωνάση12.09.2018\nΜέσα από έργα διαφορετικά. Ένα από αυτά, το «Havasi». O Σταμάτης Πασόπουλος (έργο του οποίο το Havasi) είναι ακορντεονίστας και συνθέτης σύγχρονης μουσικής και έχει σπουδάσει βυζαντινή μουσική, με πορεία ως λαίκός οργανοπαίχτης. Στο συνθετικό του έργο καταπιάνεται με τη θεώρηση της ελληνικής παραδοσιακής μουσικής από τη σκοπιά της σύγχρονης τέχνης. Έγραψε το «Havasí» («σκοπός», «μελωδία», στη μουσική των ζουρνάδων της Μακεδονίας) για φλάουτο και σύνολο, έχοντας στον νου του τον ήχο του νέυ και με τη διάθεση να μετουσιώσει τη μουσική της ιδιαίτερης πατρίδας του. Που είναι οι Σέρρες.\nΣέρρες – σε επικοινωνία με τα Χανιά, κεντρικό σημείο στην ιστορία της ομάδας. Στο μεταξύ και στο χώρο, εμπειρίες και ενδιαφέροντα συνδεονται, δημιουργίες βρίσκουν δρόμους για το κοινό και ήχοι διαφορετικοί γεννιούνται μέσα από τις εμπνεύσεις.\nΟι ΤΕΤΤΤΙΞ κινούνται και δημιουργούν χωρίς περιορισμούς, σε συνθέσεις και αυτοσχεδιασμούς, σε λάιβ και στο στούντιο.\nΤα έργα που παρουσιάζονται στη Στέγη\nΣταμάτης Πασόπουλος, «Havasí» (2017) / Beat Furrer, «Ira-Arca» (2012) / Dmitri Kourliandski, «Inside the Movement» (2004) / Ιάννης Ξενάκης, «Κασσάνδρα» (1987) Νίκος Γαλενιανός, διασκευή του Battery των Metallica για τους ΤΕΤΤΤΙΞ (2019) / Ofir Klemperer, «A Love Song» (2007).\nΚρατείστε και αυτό…\nΌτι οι ΤΕΤΤΤΙΞ κινούνται και δημιουργούν χωρίς περιορισμούς, σε συνθέσεις και αυτοσχεδιασμούς, σε λάιβ και στο στούντιο. Πρόσφατα είχαν αναλάβει να κάνουν… «Παρεμβολές» (στο Κέντρο Ελέγχου Τηλεοράσεων) με ηχητικούς συνειρμούς και σφήνες στο χώρο και στο χρόνο. Και συνεχίζουν να εκπέμπουν με εκφραστική ελευθερία, όπως ξεκινούσαν με τον Μιχάλη Παρασκάκη και μια ομάδα νέων με μεγάλη αγάπη για την μουσική.\nΟι ΤΕΤΤΤΙΞ στη Στέγη του Ιδρύματος Ωνάση, Συγγρού 107, 18 και 19 Οκτωβρίου. Μικρή Σκηνή, ώρα 21.00.\nΕισιτήρια: Κανονικό: 7, 10 €, Μειωμένο, Φίλος, Παρέα 5-9 άτομα: 8 €, Κάτοικος Γειτονιάς, Παρέα 10+ άτομα: 7 €, Ανεργίας, ΑμεΑ, Συνοδός ΑμεΑ: 5 €


Βιολογικός ξυνός τραχανάς από 100 % σιμιγδάλι αρχαίας ποικιλίας σίτου και πρόβειο γιαούρτι . Υγιεινός , θρεπτικός με αυθεντική παραδοσιακή γεύση .\nΒιολογικός γλυκός τραχανάς από 100 % σιμιγδάλι αρχαίας ποικιλίας σίτου και βιολογικό γάλα . Υγιεινός , θρεπτικός με αυθεντική παραδοσιακή γεύση .\nΣΟΥΠΑ ΦΑΣΟΛΙΩΝ ΒΙΟ 400ML SMALLEST SOUP FACTORY


PLAN B - Στόχος τα $100.000 για το Bitcoin - Οικονομικός Ταχυδρόμος - ot.gr\nPLAN B – Στόχος τα $100.000 για το Bitcoin\nΠαρά την εσφαλμένη πρόβλεψη σχετικά με την τιμή του Bitcoin τον Νοέμβριο, ο διαβόητος ψευδώνυμος αναλυτής ‘Plan B’ εμμένει στον στόχο των $100.000.\nΠριν από τέσσερις μήνες, ο Plan B, χρησιμοποιώντας το μοντέλο ‘Stock-to-Flow’, προέβλεψε ότι η τιμή του Bitcoin κατά τους μήνες Αύγουστο, Σεπτέμβριο, Οκτώβριο, Νοέμβριο και Δεκέμβριο θα ήταν στην περιοχή των $47k, $43k, $63 k, $98k και $135k, αντίστοιχα.\nΠαραδόξως, η πρόβλεψή του για τους πρώτους τρεις μήνες έγινε πραγματικότητα, καθώς η αξία του ψηφιακού περιουσιακού στοιχείου ήταν πολύ πάνω από την προβλεπόμενη τιμή του στα τέλη Οκτωβρίου.\nΜε πολλούς να αναμένουν μια ανοδική πορεία στην τιμή του Bitcoin για τον μήνα Νοέμβριο, η ευμετάβλητη φύση του περιουσιακού στοιχείου οδήγησε σε μαζική πώληση με αποκορύφωμα μια ταχεία πτώση πίσω στα επίπεδα των $50.000.\nΑυτή η τεράστια πτώση της τιμής είχε ως αποτέλεσμα την πρώτη εσφαλμένη πρόβλεψη του ψευδώνυμου αναλυτή.\nΠαρόλα αυτά, ο ‘PlanB’ εμμένει στην πρόβλεψη πως η τιμή του Bitcoin είναι ακόμα καθ’ οδόν για να ολοκληρώσει τη χρονιά στα $100.000. Έκανε αυτή την αποκάλυψη σε ένα από τα πρόσφατα tweet του όπου δήλωσε ότι «το μοντέλο ‘Stock-to-Flow’ δεν επηρεάστηκε και πράγματι βρίσκεται σε τροχιά προς τα $100.000».\nΛίγες μέρες μετά, ανάρτησε στο Twitter στοιχεία σχετικά με τον δείκτη σχετικής ισχύος (RSI) του Bitcoin, υποστηρίζοντας ότι “το Bitcoin έχει καλύτερες αποδόσεις, εάν λάβουμε υπ’όψιν τον κίνδυνό τους, από όλα τα υπόλοιπα περιουσιακά στοιχεία”.\nΟ Plan B είναι ένας διαβόητος αναλυτής Bitcoin που χαίρει μεγάλης εκτίμησης στην κοινότητα των κρύπτο. Ο λογαριασμός του στο Twitter δημιουργήθηκε τον Οκτώβριο του 2017 και έχει κερδίσει περίπου 1,5 εκατομμύριο ακόλουθους.


Αισχύλου «Προμηθέας Δεσμώτης» από το ΔΗ.ΠΕ.ΘΕ. Πάτρας στην Επίδαυρος...\nο ΔΗ.ΠΕ.ΘΕ. Πάτρας συμμετέχει φέτος στο Φεστιβάλ Επιδαύρου με τον «Προμηθέα Δεσμώτη» του Αισχύλου. «Ίσως το πιο φωτισμένο κείμενο όλων των εποχών», όπως σημειώνει ο Καλλιτεχνικός Διευθυντής του ΔΗ.ΠΕ.ΘΕ., Σταύρος Τσακίρης, ο οποίος υπογράφει τη σκηνοθεσία.\nΠρεμιέρα: 9 και 10 Αυγούστου στο Θέατρο Επιδαύρου.\nΠερισσότερα σε αυτή την κατηγορία: « ΕΞΩ ΠΑΝΩ ΜΕΣΑ ΚΑΤΩ στο Θέατρο της Εταιρείας Μακεδονικών Σπουδών Ο ΔΗΜΗΤΡΗΣ ΛΙΓΝΑΔΗΣ ΚΑΛΛΙΤΕΧΝΙΚΟΣ ΔΙΕΥΘΥΝΤΗΣ ΤΟΥ ΕΘΝΙΚΟΥ ΘΕΑΤΡΟΥ »


Ο Τσοπάνος της Αράχωβας: Γιατί να ψηφίσουμε την Κυριακή;\nΑνήκω σε αυτούς που κατά κανόνα δεν ψηφίζουν. Γιατί θεωρώ ότι κατά κανόνα, στα σημερινά καθεστώτα, δεν έχει νόημα. Δεν πιστεύω σε αυτή τη δημοκρατία. Δεν τη λέω «δημοκρατία», γιατί δεν υπάρχει μια αιώνια Ιδέα της δημοκρατίας. Δεν ασπάζομαι, λοιπόν, μια δημοκρατία στην οποία εκλέγεις αφεντικά αντί να γίνεσαι, μαζί με τους συμπολίτες του, συμμέτοχος στη διαμόρφωση της πολιτικής στη βάση της ισότητας. Δεν ασπάζομαι μια δημοκρατία όπου τα αφεντικά προεπιλέγουν ποιο αφεντικό πρέπει να επιλέξεις και σε κοροϊδεύουν στα μούτρα σου, πουλώντας σου «προγράμματα» και «δεσμεύσεις» που σπάνια εφαρμόζουν, αν δεν κάνουν συστηματικά το αντίθετό τους.....\nΔεν ασπάζομαι μια δημοκρατία που είναι απροσχημάτιστα ολιγαρχία ή τυραννία στην οικονομία, στον στρατό, στις δημόσιες υπηρεσίες κλπ. κλπ. Γι’αυτό δεν συμμετέχω στο πανηγυράκι με το οποίο αυτοεπιβεβαιώνεται τελετουργικά κάθε τρία με τέσσερα χρόνια, δεν υπογράφω σαν πρόβατο τη νομιμοποίησή της και την προδιαγεγραμμένη περιφρόνηση της πολιτικής βούλησής μου. Δεν ζήτησα ρουσφέτια ποτέ από πολιτευτές, άρα δεν έχω να κερδίσω τίποτε απολύτως.\nΓιατί δεν ζω σε μια νησίδα στη μέση του Ειρηνικού. Ζω εδώ και σήμερα, και το καθεστώς μπορεί να συνεχίσει να υπάρχει και χωρίς την ψήφο μου, και μπορεί να συνεχίσει να ορίζει τη ζωή τη δική μου, των ανθρώπων μου, της κοινωνίας στην οποία εντάσσομαι. Μπορεί να συνεχίσει έτσι το έργο της κοινωνικής καταστροφής επικαλούμενο τη λαϊκή νομιμοποίηση των (καθόλου) ιδανικών αυτόχειρων. Αυτή την Κυριακή βλέπω ότι η ψήφος μου μπορεί, μαζί με τις ψήφους αρκετών άλλων, να αλλάξει κάτι. Μπορεί να στείλει ηχηρό μήνυμα, μέσα από τους θεσμούς και τα ίδια τα μμε τους, ότι δεν υποτασσόμαστε στην επέλαση της διεθνούς και ημεδαπής κυριαρχίας εναντίον των ζωών μας, δεν λέμε ναι στην εξαθλίωση και την υποδούλωσή μας. Μπορεί να ταρακουνήσει το στημένο σκηνικό της διαδικαστικής δημοκρατίας, να δυναμιτίσει τις διαδικασίες, να τραβήξει το χαλί κάτω από τα πόδια της πολιτικής ολιγαρχίας, να γκρεμίσει κοινοβουλευτικά τον δικομματισμό, να προκαλέσει τσουνάμι ανησυχίας στην ΕΕ, να σηκώσει τη σημαία της ελπίδας και της αντίστασης σε όλο τον κόσμο.\nΣκέφτομαι πολιτικά σημαίνει νιώθω τον καιρό. Την ευκαιρία και τη συγκυρία. Δρω ανάλογα για να προωθήσω τους στόχους μου. Ο σκοπός δεν αγιάζει τα μέσα. Αλλά και τα μέσα δεν είναι πάντα δεδομένα και με προκαθορισμένη αξία. Τώρα η ψήφος γίνεται ένα μέσο για την κοινωνία της ισότητας και της ελευθερίας στην οποία προσβλέπω, ένα μέσο για να αποτρέψω την καταστροφή και να πυροδοτήσω εξελίξεις στην κοινωνία. Δεν ψηφίζω για να βγάλω μια άλλη κυβέρνηση που θα με σώσει, ψηφίζω για να μη βγει μια κυβέρνηση που θα συνεχίσει να μας καταστρέφει. Δεν περιμένω την κοινωνική αλλαγή που οραματίζομαι από καμία κυβέρνηση γιατί η χειραφέτηση και ο συλλογικός αυτοκαθορισμός της κοινωνίας ή θα γίνει από την ίδια ή δεν θα γίνει. Η ελευθερία δεν προάγεται μέσα από σχέσεις υποτέλειας. Θα συνεχίσω να εστιάζω και να προσπαθώ εκεί όπου χτυπάει η καρδιά μου και σκέφτεται το μυαλό μου, στις μικρές και μεγάλες προσπάθειες της κοινωνίας να αλλάξει τον εαυτό της με τις δικές της δυνάμεις. Αλλά αυτές γίνονται σε ένα πλαίσιο, το οποίο ως σήμερα ήταν λίγο πολύ δεδομένο και δυσμετάβλητο, αλλά σήμερα δεν είναι, και με καίει άμεσα να το μεταβάλω για να μπορέσουν να συνεχιστούν τα εγχειρήματα της συλλογικής αυτοβελτίωσης.\nΥπάρχει κάτι που μπορώ να ψηφίσω; Δεν ψηφίζω κυβέρνηση, δεν διαλέγω αφεντικά. Θα ψηφίσω φωνές εναντίον της επέλασης στην κοινωνία. Φωνές που βρίσκονται κάπως κοντά στις αξίες, τα όνειρα και τις προσπάθειές μου, φωνές που μπορούν να ανατρέψουν τα μνημόνια του θανάτου. Και τέτοιες υπάρχουν. Δεν είναι τέλειες, αλλά κανείς δεν είναι, και εδώ και τώρα μπορούν να εξυπηρετήσουν τους συγκεκριμένους σκοπούς μου για τη μεταβολή του κυρίαρχου πλαισίου. Δυνάμεις που βάλλουν εναντίον της δικτατορίας των αγορών, εναντίον της καταδίωξης των απόκληρων του κόσμου, εναντίον των ντόπιων ελίτ, υπέρ μιας κοινωνίας και οικονομίας αλληλεγγύης. Δεν περιμένω τίποτε άλλο από αυτές παρά να δυναμιτίσουν το καθεστώς, να σπάσουν τον κλοιό, να χαλαρώσουν τη μέγγενη. Τα άλλα, αν είναι να γίνουν, θα τα κάνουμε με την κοινωνική κινητοποίηση και αυτοοργάνωση.\n«Αν οι εκλογές μπορούσαν να αλλάξουν τα πράγματα, θα ήταν παράνομες». Ναι. Άρα το γεγονός ότι πολλά μέλη της ολιγαρχίας ήθελαν να μη γίνουν, ήθελαν να τις απονομιμοποιήσουν, δείχνει σήμερα ότι μπορούν να αλλάξουν τα πράγματα. Όχι συνολικά και τελικά, αλλά ανάβοντας ένα μεγάλο φιτίλι. Και μετά θα πρέπει να πιάσουμε δουλειά, πολλή δουλειά, όσοι/ες πιστεύουμε σε άλλες κοινωνίες.


Σταθάκης: Προστασία έως και για το 60% των δανειοληπτών - Newpost.gr\nΣταθάκης: Προστασία έως και για το 60% των δανειοληπτών - Δεν οριστικοποιήθηκε ο φόρος στο κρασί\nΜε τη συμφωνία προστατεύεται μέχρι και το 60% των δανειοληπτών, διαβεβαίωσε ο υπουργός Οικονομίας, Γιώργος Σταθάκης.\nΔημοσίευση 17 Νοεμβρίου 2015, 22:35 / Ανανεώθηκε 18 Νοεμβρίου 2015, 08:41\nΜε τροπολογίες η κατάργηση του ΦΠΑ στην εκπαίδευση και οι...\nΣτα χαρακώματα κυβέρνηση - αντιπολίτευση για τους...\nΛευκός καπνός πάνω από τα «κόκκινα» δάνεια: Όλες οι...\nΜιλώντας στην ΕΡΤ, τόνισε πως «η στήριξή τους θα είναι καθολική» και πρόσθεσε - σχετικά με την πρώτη κατηγορία των δανειοληπτών - ότι «εάν διαθέτουν χαμηλά εισοδήματα, θα πληρώνουν μόνο με βάση το 5% -10% του εισοδήματός τους και τα υπόλοιπα θα τα πληρώνει το κράτος».\nΗ δεύτερη κατηγορία, συνέχισε ο κ. Σταθάκης, βρίσκεται ανάμεσα στο 25% και 60% με αντικειμενική αξία τις 180.000 για ένα άτομο με κλιμάκωση και για εισοδήματα μέχρι 35.000.\n«Οι αξιολογητές με τη συμμετοχή του κράτους θα αποτιμούν την τωρινή αξία του ακινήτου βάσει της οποίας θα βγαίνει η δόση της τράπεζας» διευκρίνισε ο υπουργός Οικονομίας.\nΣτη συνέχεια, εξήγησε ότι με βάση το εισόδημα θα φαίνεται αν μπορεί να το καλύψει, αν δεν μπορεί τότε επιστρέφει στην τράπεζα, εντάσσεται στον Κώδικα Δεοντολογίας και η τράπεζα διατηρεί το δικαίωμα να αποφασίσει τι θα κάνει με το ακίνητο.\n«Δεν έχει οριστικοποιηθεί ακόμη η επιβολή φόρου στο κρασί» είπε στη συνέχεια. Ο υπουργός Οικονομίας είπε πως υπάρχουν τρεις διαφορετικές σκέψεις για το πώς θα καλυφθεί το κενό των 100 εκατ. ευρώ, αλλά δε θέλησε να τις αποκαλύψει.\nΩστόσο, ο κ. Σταθάκης τόνισε πως δεδομένου ότι την Παρασκευή θα κατατεθεί ο προϋπολογισμός στη Βουλή, θα ανακοινωθούν τις επόμενες ημέρες.


Τέλος εποχής; | Η Εφημερίδα των Συντακτών\nΕΝΤΥΠΗ ΕΚΔΟΣΗ 19.07.2019, 18:01\nΜε τις εκλογές της 7ης Ιουλίου έπεσαν, νομίζω, οι τίτλοι τέλους μιας ολόκληρης δεκαετίας.\nΗ καπιταλιστική κρίση είναι ακόμη εδώ -ό,τι κι αν λένε οι πυλώνες (sic) του εθνικού μας δικομματισμού- αλλά οι πολιτικές, ιδεολογικές και πολιτισμικές της συνέπειες ακολουθούν νέες τροχιές.\nΤα εκλογικά αποτελέσματα, με την εξαίρεση του εξοβελισμού από το κοινοβούλιο του ήδη ψόφιου σκύλου που ακούει στο όνομα Χρυσή Αυγή, υπήρξαν πολύ άσχημα για την κοινωνική πλειοψηφία. Δεν είναι μόνο το εξαιρετικά μεγάλο 40% του υπερδεξιού-θατσερικού πυλώνα που το δείχνει. Εξίσου, αν όχι περισσότερο, ανησυχητική είναι και η εμπέδωση ενός ισχυρού δικομματισμού, που ενδυναμώνει ιδιαίτερα το σύστημα.\nΘέλω να πω, όταν τα τρία μεγαλύτερα κόμματα στην Ελλάδα συγκεντρώνουν άνω του 80% των ψήφων, αποδεχόμενα τη μνημονιακή «διευθέτηση», ως εκ των ων ουκ άνευ και αδιαμφισβήτητο πλαίσιο, ακόμη και στις «λεπτομέρειές» του, η συστημική σταθεροποίηση έχει, εν πολλοίς, επιτευχθεί, η νέα «κανονικότητα» είναι ήδη εγκαθιδρυμένη.\nΣτοιχεία αυτής της «κανονικότητας», που τόσο αντιπάλεψε ο εργαζόμενος και φτωχός κόσμος στην Ελλάδα στα πέντε πρώτα χρόνια της κρίσης, εγκαθίσταντο την τελευταία τετραετία μέρα τη μέρα, επιλογή την επιλογή, παράλειψη την παράλειψη.\nΗ 7η Ιουλίου ολοκλήρωσε αυτήν τη διαδικασία.\nΗ «κανονικότητα» της χαμοζωής για εκατομμύρια μισθωτούς και συνταξιούχους των λίγων εκατοντάδων ευρώ μηνιαίως «νομιμοποιήθηκε» και εκλογικά σε τέτοιο βαθμό που όλος αυτός ο κόσμος δεν έχει παρά να περιμένει την «ανάπτυξη» διά της «υγιούς επιχειρηματικότητας», των «αγορών» και των ιδιωτικών «επενδύσεων». Οποιαδήποτε εναλλακτική ανήκει στον χώρο του φανταστικού, αν όχι της ανοησίας. Το μέγιστο των ονείρων είναι η διασφάλιση των ελάχιστων.\nΤα πράγματα, λοιπόν, συνεχίζουν να πηγαίνουν όλο και πιο άσχημα για τον κόσμο της εργασίας. Αν προσθέσουμε στον πολιτικό απολογισμό και την κυριολεκτική εξαέρωση όσων σχημάτων της ανταγωνιστικής Αριστεράς «επιχείρησαν» εκλογικά, έχουμε ακόμη χειρότερα δεδομένα. Γιατί, ακόμη κι αν τα συγκεκριμένα σχήματα «άξιζαν» μια τέτοια τύχη, λόγω του τρόπου που λειτούργησαν, η έκλειψή τους, η ιταλοποίηση της πολιτικής σκηνής δεν είναι καθόλου καλό νέο -ποτέ, στην ιστορία της Αριστεράς, η καταστροφή δεν έφερε γρήγορη αναγέννηση, ποτέ.\nΔείκτης της τεράστιας -ιστορικής, ίσως- επιτυχίας του συστήματος είναι πως θεωρείται πλέον δεδομένο πως η ριζοσπαστική Αριστερά απέτυχε εν τέλει γιατί ήταν εξαρχής «ελαττωματική». Ανέτοιμη, επιρρεπής στον λαϊκισμό και, κυρίως, με εντελώς λάθος «ανάλυση».\nΤα «Νέα», με πρωτεργάτη ιδίως τον Παύλο Τσίμα, δεν σταματούν να θυμίζουν(!), π.χ. πως ο ΣΥΡΙΖΑ δεν είχε αντιληφθεί το μέγεθος του ελληνικού προβλήματος, εφόσον μιλούσε για «δράκο του χρέους».\nΤο «Βήμα», πολύ πρόσφατα και διά χειρός Νικόλα Σεβαστάκη, επισημαίνει ότι «όλες οι στρατηγικές αριστερές υποθέσεις για την καταγωγή της κρίσης και το ελληνικό κοινωνικό ζήτημα ήταν λάθος […] [Σ]τη συριζαϊκή εξήγηση για την κρίση ως συνέπεια του νεοφιλελευθερισμού ή των σκανδάλων των “ελίτ-λαμογιών” θριαμβεύει η πιο στενή σκέψη» (7 Ιουλίου 2019).\nΠρόκειται για προφανείς λαθροχειρίες. Οσοι έχουν μια, μικρή έστω, επαφή με τα κείμενα -κομματικά ή μονογραφίες διανοουμένων του χώρου- ξέρουν πως η αριστερή ερμηνεία της καπιταλιστικής κρίσης και των συνεπειών της υπήρξε ασύγκριτα πιο σοβαρή και στοιχειοθετημένη από τις καθεστωτικές μη ερμηνείες («μαύροι κύκνοι», για να μην ξεχνιόμαστε, και «πράσινα άλογα»). Η δε επίκληση του χρέους ως «δράκου» -ενώ το ελληνικό δημοσιονομικό πρόβλημα οφείλεται σχεδόν αποκλειστικά στη διαχρονική υστέρηση των δημοσίων εσόδων, από την ακραία φοροκλοπή, φοροδιαφυγή και φοροαπαλλαγή του κεφαλαίου, μικρού και μεγάλου- υπογράμμιζε πως οι καπιταλιστές, ασκώντας δημοσιονομική τρομοκρατία, θα κάνουν την κρίση ευκαιρία για να ισοπεδώσουν τον κόσμο της εργασίας.\nΟ,τι ακριβώς έγινε. Για να έρθει την περασμένη άνοιξη το ΔΝΤ να αποδεχθεί (sic) πως το «ελληνικό πρόβλημα» θα ήταν πολύ μικρότερο αν τα πράγματα γίνονταν διαφορετικά από την τρόικα και τους εδώ συνεργάτες της.\nΜε τη νέα «κανονικότητα» όλα αυτά δεν μετράνε.\nΟπως πάντα, οι νικητές έχουν (και) την αλήθεια με το μέρος τους - κι ας μας φλόμωσαν στην ιδιοτελή τους μπούρδα («εξήγηση») εδώ και δέκα χρόνια, βγάζοντας ακόμη και τη βασίλισσα Ελισάβετ από τα ρούχα της μπροστά στη διαπίστωση πως τόσα πολλά ντουγκάνια χώρεσαν σε ένα Λόντον Σκουλ οφ Εκονόμικς.\nΚαι η δική τους αλήθεια είναι το πρόβλημά μας. Γιατί στη νέα «κανονικότητα» υπάρχουν σταθερές. Ετσι, ο δείκτης αποτελεσματικότητας του ΦΠΑ είναι 71% στην Ε.Ε. και 31% στη γαλάζια μας πατρίδα. Μόνο από αυτό, η κοινωνική συμμαχία που μας κυβερνάει αδιαλείπτως «αφαιρεί» 8 δισεκατομμύρια από τα δημόσια έσοδα. Μόνο από αυτό.\nΚαι κανείς δεν μιλάει. Αυτή είναι η Ελλάδα, όπως είπε κάποτε ο Σημίτης. Παραδοχή διακομματική - και της νέας μας «Κεντροαριστεράς». Η τελευταία, άλλωστε, δεν αρνείται τίποτε από όσα οι θατσερικοί προσάπτουν στην «παλαβή Αριστερά», που μέσα στις «αυταπάτες» της είχε υποστηρίξει, μεταξύ άλλων, πως ένας άλλος κόσμος είναι εφικτός. Προφανώς, δεν είναι εφικτός.


Η Ευρώπη αντιμέτωπη με τη «δημοκρατορία» - Ειδήσεις - νέα - Το Βήμα Online\nΗ Ευρώπη αντιμέτωπη με τη «δημοκρατορία»\nΤο 2018 βρίσκει την ΕΕ αντιμέτωπη με δύο μεγάλες προκλήσεις - στην Αυστρία και στην Πολωνία.\n29 Δεκεμβρίου 2017, 10:25 Ενημερώθηκε: 30 Δεκεμβρίου 2017, 05:45\nΤο 2018 βρίσκει την ΕΕ αντιμέτωπη με δύο μεγάλες προκλήσεις – στην Αυστρία και στην Πολωνία. Στην πρώτη, η ΕΕ καλείται να δείξει πώς θα αντιμετωπίσει τη συμμετοχή του ακροδεξιού Κόμματος της Ελευθερίας (FPO) στον κυβερνητικό συνασπισμό, και μάλιστα με κορυφαία υπουργεία και την αντικαγκελαρία. Μέχρι στιγμής η ευρωπαϊκή αντίδραση υπήρξε πολύ υποτονική, με τον πρόεδρο της Επιτροπής Ζαν-Κλοντ Γιούνκερ να δηλώνει ότι δεν έχει «προκατάληψη» εναντίον της νέας αυστριακής κυβέρνησης και ότι θα την κρίνει με βάση τις ενέργειές της. Το «αυστριακό ζήτημα» θα απασχολήσει την ΕΕ όλο το 2018, καθώς η Βιέννη θα αναλάβει την εκ περιτροπής προεδρία τής ΕΕ το δεύτερο εξάμηνο και δηλώνει ότι θα προωθήσει αυστηρότερα μέτρα για τη μετανάστευση.\nΣτην Πολωνία, η ΕΕ αντιμετωπίζει την πρόκληση του πώς θα επιβάλει κυρώσεις σε μια κυβέρνηση που, αγνοώντας τις επανειλημμένες εκκλήσεις των Βρυξελλών, νομοθέτησε μέτρα τα οποία καταλύουν την ανεξαρτησία της Δικαιοσύνης και τη θέτουν υπό κυβερνητικό έλεγχο. Η Ευρωπαϊκή Επιτροπή πρότεινε να επιβληθούν στη Βαρσοβία κυρώσεις που θα της αφαιρέσουν το δικαίωμα ψήφου στις ευρωπαϊκές διαδικασίες. Τέτοιες κυρώσεις δεν έχουν υιοθετηθεί ποτέ στο παρελθόν εναντίον ενός κράτους-μέλους και είναι αμφίβολο αν θα επιβληθούν στην περίπτωση της Πολωνίας, διότι μπορούν να παγώσουν από το βέτο οποιουδήποτε εταίρου.\nΤο πώς θα αντιμετωπίσει η ΕΕ τη νέα κυβέρνηση στην Αυστρία και το έλλειμμα δημοκρατίας στην Πολωνία θα δώσει τον τόνο για την αντιμετώπιση και άλλων παρόμοιων ζητημάτων στην Ευρώπη. Ηδη έχει εφευρεθεί ο όρος «δημοκρατορία» (από τις λέξεις δημοκρατία και δικτατορία) για να περιγράψει το ολίσθημα προς τον αυταρχισμό κρατών που έχουν δημοκρατικά εκλεγμένη κυβέρνηση.\nΗ συμμετοχή του FPO στην αυστριακή κυβέρνηση χαιρετίστηκε με ενθουσιασμό από τα υπόλοιπα ακροδεξιά κόμματα της Ευρώπης. Κυρίως στην Τσεχία, την Ουγγαρία, την Πολωνία και τη Σλοβακία – τις χώρες του Βίσεγκραντ -, όπου επικρατεί η αντιμεταναστευτική, ρατσιστική ρητορική και βλέπουν στην Αυστρία έναν νέο ισχυρό σύμμαχο. Η Βιέννη ανακοίνωσε ότι, όταν θα αναλάβει την προεδρία της ΕΕ, θα διοργανώσει μια ευρωπαϊκή σύνοδο με στόχο την υιοθέτηση σκληρότερης γραμμής στο Μεταναστευτικό σε πανευρωπαϊκό επίπεδο. Αυτό είναι ιδιαιτέρως ανησυχητικό για την Ελλάδα, η οποία δέχεται σήμερα τις μεγαλύτερες μεταναστευτικές ροές.\nΣύμφωνα με τον αυστριακό πολιτικό αναλυτή Τόμας Χόφερ, το FPO υπήρξε καθοριστικό στο να επιβάλει την ακροδεξιά ατζέντα, όχι μόνο στην Αυστρία αλλά και σε άλλες ευρωπαϊκές χώρες, την πρώτη φορά που συμμετείχε στην αυστριακή κυβέρνηση, το 2000, με αρχηγό τον Γεργκ Χάιντερ. «Εσπασε το μεγάλο ταμπού το 2000. Εφερε στο προσκήνιο πολλά ζητήματα για τα οποία δεν μπορούσαμε να μιλήσουμε ανοιχτά τότε και σήμερα ανήκουν στην επικρατούσα δημόσια συζήτηση σε όλη την Ευρώπη. Καθόρισε την ατζέντα με το θέμα της μετανάστευσης και το λαϊκιστικό ύφος» είπε μιλώντας στο BBC.\nΣτα κράτη-μέλη υψώνονται φωνές που καλούν τους υπουργούς 27 να μποϊκοτάρουν τις συναντήσεις με τους ομολόγους τους, αν πρόκειται να συμμετάσχει σε αυτές υπουργός του FPO, πόσω μάλλον να προεδρεύσει στο δεύτερο εξάμηνο του 2018. Η Ευρώπη, όμως, ως σύνολο αλλά και καθένας από τους εταίρους χωριστά διστάζουν να αντιδράσουν δυναμικά στο FPO.\nΑλλά και στην Πολωνία, όπου η ευρωπαϊκή αντίδραση ήταν δυναμική λόγω της κατάλυσης της ανεξαρτησίας της Δικαιοσύνης και της απομάκρυνσης από τις ευρωπαϊκές αρχές της δημοκρατίας, η έκβαση παραμένει αμφίβολη.\nΕπικαλούμενη τον «σαφή κίνδυνο σοβαρής παραβίασης του κράτους δικαίου», η Επιτροπή πρότεινε στο Συμβούλιο των αρχηγών κρατών και κυβερνήσεων να εκδώσει απόφαση σύμφωνα με το Αρθρο 7, παράγραφο 1, της Συνθήκης της Λισαβόνας. Η πρόταση αυτή ήρθε ύστερα από δύο χρόνια παραβιάσεων από τη Βαρσοβία και προειδοποιήσεων από τις Βρυξέλλες. Πρέπει πρώτα να εγκριθεί με πλειοψηφία δύο τρίτων από την Ευρωβουλή, πράγμα εφικτό, και στη συνέχεια να υιοθετηθεί με πλειοψηφία τεσσάρων πέμπτων (δηλαδή 22 από τα 27 μέλη) από το Συμβούλιο, το οποίο θα αποδειχθεί πιο προβληματικό.Ο Αλέν Ντοβέρν από το Ινστιτούτο Ζακ Ντελόρ εξηγεί στο «Βήμα» ότι το Αρθρο 7 μπορεί να στερήσει από ένα κράτος-μέλος το δικαίωμα ψήφου στα ευρωπαϊκά όργανα, αλλά είναι τόσο δύσκολο να εφαρμοστεί, που τελικά δεν έχει κανένα αποτρεπτικό αποτέλεσμα. Το θέμα είχε ξαναπροκύψει όταν το FPO του Χάιντερ συμμετείχε στην αυστριακή κυβέρνηση, αλλά οι κυρώσεις σε ευρωπαϊκό επίπεδο αποδείχθηκαν τόσο πολύπλοκες, που οι 14 (τότε) αποφάσισαν να υιοθετήσουν διμερείς διπλωματικές κυρώσεις εναντίον της Βιέννης (τον Φεβρουάριο του 2000, με μικρό αποτέλεσμα, και τις ήραν τον Σεπτέμβριο του ίδιου έτους).\nΗ κυριότερη δυσκολία εφαρμογής του Αρθρου 7, σύμφωνα με τον κ. Ντοβέρν, έγκειται στο ότι, αν έστω και ένα κράτος-μέλος υποστηρίξει την Πολωνία βάζοντας βέτο, η διαδικασία παγώνει. Είναι βέβαιο ότι η Ουγγαρία θα θέσει βέτο. Μια λύση θα ήταν η ΕΕ να ενεργοποιήσει το Αρθρο 7 για την Πολωνία και την Ουγγαρία μαζί, καθώς οι κατηγορούμενες χώρες δεν έχουν δικαίωμα ψήφου και βέτο, αλλά κάτι τέτοιο είναι μάλλον απίθανο. Πιο εφικτό θα ήταν η ΕΕ να συνδέσει τη χορήγηση ευρωπαϊκών κονδυλίων στην Πολωνία (που ανέρχονται περίπου στο 17% του ετήσιου πολωνικού ΑΕΠ) με τον σεβασμό των ευρωπαϊκών αρχών.\nΟπως όμως έδειξε η εμπειρία από την ευρωπαϊκή μεταναστευτική πολιτική, ούτε αυτό είναι εύκολο. Η Επιτροπή προσπαθεί επί μήνες να τιμωρήσει την Πολωνία, την Ουγγαρία και την Τσεχία επειδή δεν πήραν τους πρόσφυγες που είχε συμφωνηθεί ότι τους αναλογούν, το πρόγραμμα της μετεγκατάστασης προσφύγων ολοκληρώθηκε τον Σεπτέμβριο, οι τρεις χώρες δεν συμμορφώθηκαν και οι Βρυξέλλες ακόμη κραδαίνουν την απειλή της στέρησης ευρωπαϊκών κονδυλίων.\nΤο 2018 θα είναι καθοριστικό για το αν η ΕΕ θα μπορέσει να στείλει ένα σαφές μήνυμα στα κράτη-μέλη ότι η κατάλυση των ευρωπαϊκών συνθηκών και αρχών έχει κόστος ή αν, ενθαρρυμένες από την αδυναμία των Βρυξελλών να αντιδράσουν, οι κυβερνήσεις της Τσεχίας, της Ουγγαρίας, της Σλοβακίας και της Ρουμανίας θα ολισθήσουν ακόμη μακρύτερα από τη δημοκρατία, καθιερώνοντας τη «δημοκρατορία» στην ΕΕ.


Οικόπεδο δεύτερο στη θάλασσα στη Σιθωνία Χαλκιδικής, 670 τ.μ, με συντελεστή δόμησης 0.4. Είναι ιδανικό για ανέγερση κατοικιών. Είναι δίπλα σε αμμώδη παραλία με καταπληκτική θέα στην θάλασσα αλλά και στο βουνό . Έχει επαφή σε επαρχιακό δρόμο της περιοχής και βρίσκεται σε κοντινή απόσταση από τουριστικό χωριό.\nΑριθμός εντολής: 5585


Πρώτη καταχώρηση: Τετάρτη, 1 Δεκεμβρίου 2021, 12:30\nΤο ΕKO Racing Dirt Games γίνεται την Κυριακή στις 5 Δεκεμβρίου στη Χαλκίδα.Είναι ο 5ος και τελευταίος γύρος του EKO Racing Dirt Games 2021 που μετράει στο Πανελλήνιο Πρωτάθλημα Crosscar.\nΣτη Χαλκίδα θα γίνει μεγάλη γιορτή και αυτό άλλωστε φαίνεται από τις 55 συμμετοχές .\nΤο γεγονός ότι η πίστα (βρίσκεται στη θέση ΠΕΪ Δοκού στη Χαλκίδα) είναι μόλις μια ώρα από την Αθήνα σημαίνει ότι οι φίλοι των αγώνων θα κατακλύσουν την περιοχή για να παρακολουθήσουν από κοντά τις προσπάθειες των αγωνιζομένων.\nΗ κατηγορία των Crosscar 600cc, είναι αυτή με τις περισσότερες συμμετοχές.Θα τρέξουν 22 αγωνιζόμενοι. Η μεγάλη κόντρα θα γίνει ανάμεσα στον 18χρονο Κωνσταντίνο Τακιδέλλη (Yacar Calvino Sport) και τον Γιάννη Ρέγγο (Kosvar 600). Ο 18χρονος οδηγός θα προσπαθήσει να κατακτήσει τον παρθενικό του τίτλο στην κατηγορία.\nΟ Νώντας Καρανικόλας με La-Base Motor RX-01 θα κυνηγήσει τη νίκη, σε έναν αγώνα που είχε κερδίσει πέρυσι. Ο Σπύρος Ράπτης (Kamikaz K3) και ο Γιάννης Χεκιμιάν (Lahoz Speedcar Xtreme) θα προσπαθήσουν να κάνουν την έκπληξη Χαλκίδα. Με ενδιαφέρον αναμένεται η συμμετοχή τωνοδηγών απο την Κύπρο, Νίκου Θωμά (Semog Bravo Sport) και Γιώργου Γεωργίου (Semog Bravo Sport), όπως και του 24χρονου Ισραηλινού Adar Melamed (Semog Bravo Sport).\nΤο παρόν τους θα δώσουν οι Μιχάλης και Γιώργος Δημούσης,αμφότεροι με Semog Trophy 600. Με Semog Bravo θα αγωνιστούν οι Παναγιώτης και Χρήστος Παπαδογεώργος, ο Στέφανος Ρέλλας , όπως και ο «DPAL», ενώ ένα Semog Trophy 600 θα έχει στα χέρια του ο Μίλτος Πλατώνης.\nΣτη χωμάτινη πίστα της Χαλκίδας των 2.3 χλμ, θα τρέξουν ακόμη οι Κωνσταντίνος Χαλιβελάκης (Inos Lahoz Speedcar Xtrem), Γιώργος Μπράτσος (Inos Lahoz Speedcar), Νικόλας Χαλιβελάκης (Inos Lahoz Speedcar) και Κατερίνα Μπράτσου (Inos Lahoz Speedcar).\nΜε Speedcar Xtrem θα συμμετέχει ο Θοδωρής Μυλωνάκος, ενώ ο Κορίνθιος Γιώργος Μπάσδελης θα οδηγήσει ένα Lahoz Speedcar. Στην κατηγορία Junior αγωνίζεται ο Αχιλλέας Χριστοδούλου με ένα La Base Motor RX-01.\nΣτα αυτοκίνητα, στην κατηγορία άνω των 2000cc, ο Γιώργος Βασιλάκης θα οδηγήσει το Ford Fiesta R5, με το οποίο ο Kajetan Kajetanowicz κέρδισε το Ράλι Ακρόπολις του 2015, ενώ με Mitsubishi Lancer Evo IX θα αγωνιστούν οι Βασίλης Μπατής και Κωνσταντίνος Σαμαράς.\nΜεγάλο θέαμα στην πίστα των 2,3 χιλιομέτρων θα προσφέρουν τα έξι πισωκίνητα Ford Escort MKII της κατηγορίας 1600-2000cc! Οι Ντίνος Αντωνίου, Βασίλης Υφαντής, Αλέξανδρος Χαλιβελάκης, Γιώργος Δήμος, Σπύρος Δεδεγκίκας και Μανώλης Σκαλίδης θα ξεσηκώσουν τα πλήθη με τα περάσματά τους!\nΣτον αγώνα αναμένεται να πρωταγωνιστήσει ο Σταμάτης Παντιέρας (Honda Civic Type R EP3). Ο Θοδωρής Μούγιος θα οδηγήσει στη Χαλκίδα ένα BMW 320 E30, ενώ ένα Peugeot 206 RC θα οδηγήσει ο 23χρονος ο Δημήτρης Κούγιας.\nΣτην κατηγορία 1400-1600cc, ο Γιώργος Ζυμαρίδης επιστρέφει στο τιμόνι ενός δικίνητου, καθώς θα οδηγήσει ένα Ford Fiesta Rally4, ενώ με ίδια Ford Fiesta R2 θα αγωνιστούν οι Θεόδωρος Τσάκαλος, Στέφανος Θεοχαρόπουλος και Σπύρος Βασιλείου.\nΥποψηφιότητα για νίκη στην κατηγορία θέτει ο Ιωάννης Ακρατος που θα οδηγήσει ένα Peugeot 208 R2, ενώ αξιοσημείωτη είναι η συμμετοχή της Μαριαλένας Παυλή που θα έχει στα χέρια της ένα Hyundai Accent, στην πρώτη της χρονιά εμπλοκής με τη χωμάτινη επιφάνεια. Ένα Citroen Saxo VTS θα οδηγήσουν οι Θεόδωρος Καλαμάρας και Σπύρος Παπαθανασίου.\nΣτην κατηγορία συμμετέχουν επίσης οι Γιώργος Μπάσδελης (Nissan Micra K12), Θεόδωρος Εγγλέζος (Toyota Yaris), Άγγελος Κουτσούκος (Toyota Starlet EP91) και Αριστείδης Μαυραγάνης (Toyota Corolla AE92).\nΟ νικητής προκύπτει από την πραγματοποίηση του καλύτερου συνολικού χρόνου από τους 3 γύρους. Σε περίπτωση που κάποιος δεν τερματίσει σε ένα σκέλος, έχει το δικαίωμα να συμμετάσχει στα υπόλοιπα. Η διαδρομή είναι ιδιαίτερα αγαπητή στους οδηγούς, καθώς έχει αρκετές εναλλαγές, θυμίζοντας ειδική διαδρομή ενός αγώνα ράλι.\nΟ Διοικητικός και Τεχνικός Έλεγχος των αυτοκινήτων θα πραγματοποιηθεί το πρωί της Κυριακής 5 Δεκεμβρίου, από τις 08.30 έως τις 10.00. Στις 10.30 θα ξεκινήσει η διαδικασία των χρονομετρημένων γύρων.\nΧορηγός ονομασίας του θεσμού για τέταρτη συνεχόμενη χρονιά είναι η premium βενζίνη EKO Racing 100. Χορηγός τεχνολογίας είναι η Garmin, ενώ η Racecraft είναι χορηγός εξοπλισμού. Το περιοδικό 4Τροχοί είναι χορηγός επικοινωνίας και ο θεσμός καλύπτεται τηλεοπτικά από την Cosmote TV. Αρωγός της προσπάθειας θα είναι και φέτος το MyKteo Όμιλος Θαλάσση. Στο πλευρό της διοργάνωσης θα είναι και η Seajets.\nΤελευταία ενημέρωση: Τετάρτη, 1 Δεκεμβρίου 2021, 12:30\nΠανελλήνιο Πρωτάθλημα Crosscar


Στης Γλαύκης το... Café: Ιστορίες του Καφενέ: "Κυρία, σας αγαπάω!"\nΚλαυδία 27 Φεβρουαρίου 2015 - 6:59 π.μ.\nM συγκίνησε αφάνταστα η ιστορία σου, με γέμισε συναισθήματα και σκέψεις, αυτή η ανθρώπινη προσέγγιση δάσκαλου-μαθητή είναι για μένα ακρογωνιαίος λίθος.....ένοιωθα την έλλειψή της σαν παιδί στα μαθητικά χρόνια και με ενοχλούσε,δεν αποδεχόμουνα αυτή την απόσταση , είχα αντιληφθεί από πολύ νωρίς ότι η περιθωριοποίηση κάποιων παιδιών έπρεπε να αντιμετωπίζεται διαφορετικά από τους δασκάλους, χαίρομαι που σήμερα έχουνε αλλάξει τα πράγματα..... παρ όλο που το φαινόμενο της ενδοσχολικής βίας έχει ενταθεί...Σ΄ευχαριστώ για την υπέροχη ιστορία σου !!!\nΓλαύκη 28 Φεβρουαρίου 2015 - 11:31 π.μ.\nΚλαυδία μου, αντιθέτως εγώ είχα την τύχη να συναντήσω στα μαθητικά μου χρόνια πολύ καλούς δασκάλους, εκτός ελαχίστων εξαιρέσεων. Όπως και στο ξεκίνημα της εκπαιδευτικής μου σταδιοδρομίας γνώρισα σπουδαίους και πολύ προχωρημένους δασκάλους, οι οποίοι με έπεισαν να παραμείνω σ' αυτή την επιλογή μου, διότι όταν μπήκα στην εκπαίδευση, ήθελα να φύγω άμεσα με όσα έβλεπα στον κλάδο. Αποφάσισα να μείνω και να πηγαίνω κόντρα σ' αυτό που συνηθιζόταν!\nΑπό παλιά έχουν αλλάξει αρκετά πράγματα, όχι πάρα πολλά. Όσο για το φαινόμενο της ενδοσχολικής βίας είναι πολύ τραβηγμένο και δεν είναι τόσο έντονο όσο θέλουν να το παρουσιάζουν, γιατί παρεξηγούν ακόμα και την φυσική σύγκρουση των παιδιών, η οποία είναι μέσα στα πλαίσια της ανάπτυξής τους. Υπέυθυνοι για τα κρούσματα είναι πρώτα η οικογένεια και ο χαλαρός έως αδιάφγορος τρόπος που λειτουργεί σήμερα, αλλά και οι χειρισμοί του κάθε σχολείου, για να προλάβει τέτοιες συμπεριφορές!\nΜπορώ να γράφω για μέρες, οπότε σταματώ.\nUnknown 27 Φεβρουαρίου 2015 - 10:26 π.μ.\n..έκατσα μαζί τους στο cafe, ήπια μαζί τους καφέ, άκουσα όλα όσα είπαν ο Βασίλης και η Κυρία, όσα θυμήθηκαν, όσα ένιωσαν, όσα μοιράστηκαν.Ένιωσα να κερδίζω τον πλούτο που κέρδισε η Κυρία, αυτόν που δεν ξεχνιέται όσα χρόνια κι αν περάσουν και ειδικά όταν προέρχεται από την αλήθεια ενός παιδιού που δεν έμεινε στο "σεμνάαα", γιατί δεν το ξέρε ίσως ή γιατί τα παιδιά δε σκέφτονται έτσι. Ξανάζησα κι εγώ στιγμές με αγαπημένους χαρισματικούς δασκάλους, που είχα τη τύχη να ΄μαι μαθήτρια τους.Σ΄ευχαριστώ κι εγώ για την γεμάτη αισθήματα ιστορία σου.\nΓλαύκη 28 Φεβρουαρίου 2015 - 11:36 π.μ.\nΠολύ χαίρομαι αν κατάφερα να είναι ζωντανή η παρουσίαση της σκηνής και της περίπτωσης αυτού του παιδιού! Αυτό λέω και στα παιδιά, το πόσα πράγματα μαθαίνουμε από εκείνα...\nΚαι με αυτό το παιδί, όπως και με κάποια άλλα, που αντιμετώπιζαν σοβαρά προβλήματα έχω δεθεί πολύ και οι στιγμές μαζί τους δεν ξεχνιούνται! Ίσως γράψω και για τα άλλα παιδιά. Απλά δεν είναι εύκολο, γιατί υπάρχει συναισθηματική φόρτιση και δεν ξέρω από πού να αρχίσω και πού να τελειώσω!\nΣ' ευχαριστώ για τον κόπο που έκανες να διαβάσεις την ιστορία μου και για τα ενθαρρυντικά λόγια!\nairis 27 Φεβρουαρίου 2015 - 11:06 π.μ.\nΠολλά θέματα έθιξες Γλαύκη μου. Και χαίρομαι γιατί τα είδαμε από την πλευρά μιας εκπαιδευτικού, που αγαπά αληθινά και προσφέρει απλόχερα!\nΕυαίσθητο το θέμα σου ..πόσα παιδιά είναι κλειδωμένα και χρειάζονται πίστη και παραδοχή για να ανοίξουν;\nΚαι πολλές φορές αρκεί και μια αγκαλιά ..ένα πλησίασμα... μια αποδοχή για να αλλάξει τα πάντα!\nΣε ευχαριστώ πολύ για τον εκπαιδευτικό σου καφέ:)))\nΖεστά φιλιά και αγκαλιές :))\nΓλαύκη 28 Φεβρουαρίου 2015 - 11:45 π.μ.\nΕσύ, Αριστάκι μου, το καταλαβαίνεις πολύ καλά τι είναι να προσφέρεις σ' ένα παιδί εκεί που δεν έχει να λάβει από πουθενά!\nΔεν μπορείς να κλείσεις τα μάτια σε κανένα τους... όταν ξέρεις, γιατί το έχεις δει, ότι μπορεί μία κίνησή σου να τους αλλάξει την πορεία πλεύσής τους και να επηρεάσει θετικά την ζωή τους!\nΌπως έλεγε και μια φίη ψυχολόγος!\n"Εσείς οι εκπαιδευτικοί έχετε τη δύναμη στα χέρια σας να κλείσουν οι πόρτες των ψυχιατρείων..."!\nΈτσι, ακριβώς είναι, απλά δεν το γνωρίζουν ή απαξιούν πολλοί εκπαιδευτικοί γι' αυτό. Πριν λίγα χρόνια Νορβηγίδες δασκάλες δεν πίστευαν όσα τους περιγράφαμε για τους Έλληνες δασκάλους και το πόσα πράγματα καλούμαστε να πράξουμε μόνοι μας χωρίς τα μέσα, την βοήθεια ή την στήριξη κανενός! Ενώ στην χώρα τους οι δάσκαλοι είχαν πάντα την στήριξη ψυχολόγων στα σχολεία, ενώ τώρα πια για να γίνει κάποιος δάσκαλος, θα πρέπει αν έχει και την ιδιότητα του ψυχολόγου-ψυχοθεραπευτή!!!\nΦιλιά πολλά, κορίτσι μου, και σ' ευχαριστώ για την δυνατότητα που μας δίνεται μέσα από την αεικίνητη στάση σου...!!!!\nμαχαιρης 27 Φεβρουαρίου 2015 - 7:10 μ.μ.\nΤο ζητημα της ψυχικης διαταραχης..ΚΕΦΑΛΑΙΩΔΕΣ στην εκπαιδευτικη κοινωνια..ΔΕΝ αντιμετωπιζεται ΔΥΣΤΥΧΩΣ ΠΟΤΕ..Οπως το αντιμετωπισε η εν λογω εκπαιδευτικος...\nΤα ΤΡΕΛΛΑΜΕΝΑ...Η οι..ΨΥΧΑΚΗΔΕΣ ειναι ΦΟΒΗΤΡΟ περισσοτερο..Παρα συμμαθητες...\nΚαι βεβαια το ΞΥΛΟ πεφτει συννεφο....!!\nΞΥΛΟ στον "διαφορετικο"..\nΓια να του δειξουν ΟΛΟΙ..Την..Ανωτεροτητα τους...!!\nΟμως..Οπως ανακαλυψε και η Δασκαλα της ιστοριας...\nΟι τρελλακηδες..Τελικα ειναι ΚΑΛΟΙ ανθρωποι..Ευαισθητοι..Ισως και παραμελημενοι..\nΠου ΔΙΚΑΣΑΝ και απερριψαν τον δικο μας ΚΟΣΜΟ..Και "δημιουργησαν"\nΕναν δικο τους...!!\nΘελει ΠΟΛΥ παιδεια ο κοσμος,για να αποδεχτει μια τετοια περιπτωση..\nΓλαύκη 28 Φεβρουαρίου 2015 - 11:53 π.μ.\nΠάντα ήταν έτσι, Μαχαίρη μου, στα σχολεία και την κοινωνία, όπου ο διαφορετικός στιγματιζόταν κι έμπαινε στο περιθώριο. Τα παιδιά μην ξεχνάμε είναι πολύ σκληρά, γιατί λειτουργούν με τα βασικά ένστικτα, μέχρι κάποιοι να τους μάθουν κι άλλους τρόπους να βλέπουν τον κόσμο. Όλα είνα ζήτημα παιδείας!!!!\nΗ ιστορία είναι αληθινή, όπως και πολλές άλλες παιδιών με δυσκολίες που συνάντησα και ασχολήθηκα μαζί τους στα χρόνια που είμαι δασκάλα. Θέλει όμως κόπο, χρόνο αλλά κυρίως αγάπη και Παιδεία, όπως είπες!!!!\nΣ' ευχαριστώ για την επίσκεψή σου και τα θερμά σου λόγια!!!\nUnknown 27 Φεβρουαρίου 2015 - 7:27 μ.μ.\nΓλαύκη μου,νιώθω ό,τι νιώθεις, αισθάνομαι ό,τι αισθάνεσαι, αμείβομαι με ό,τι αμείβεσαι…\nΣε καταλαβαίνω απόλυτα! Όσο δε φαντάζεσαι…\nΗ πιο πλούσια ανταμοιβή το: ‘’σ’ αγαπώ, κυρία’’ από τα χείλη ενός παιδιού…\nH συναισθηματική βία, είναι εκατό φορές χειρότερη από τη σωματική.\nΗ επούλωση των τραυμάτων χρονοβόρα και πολλές φορές αδύνατη.\nΑν κάτι καταφέρει ένας εκπ/κός, ‘’πολύς ο μισθός του’’…\nΓεμάτη συναισθηματική πληρότητα, σου λέω ένα μεγάλο μπράβο και σε καληνυχτίζω με ένα χαμόγελο ικανοποίησης!!!\nΓλαύκη 28 Φεβρουαρίου 2015 - 11:57 π.μ.\nΔεν χρειάζεται να πω τίποτε περισσότερο σ' εσένα, γιατί ζούμε παρόμοιες καταστάσεις και κινούμαστε σε ίδιο πλαίσιο!\nΑπλά είναι πολύ τιμητικό να ακούω τέτοια λόγια από μία συνάδελφο!!!!\nΚαλή δύναμη μάς εύχομαι, γιατί οι καιροί είναι πολύ δύσκολοι για ένα τέτοιο επάγγελμα-λειτούργημα, κι ας έχει υποτιμηθεί από όλους ο ρόλος του "λειτουργήματος". Πάντως τυχαία δεν το έχουν χαρακτηρίσει έτσι...\nto e-periodiko mas 27 Φεβρουαρίου 2015 - 10:04 μ.μ.\nΌμορφη και συγκινητική η ιστορία σου Γλαύκη, που με άγγιξε ιδιαίτερα σαν κόρη δασκάλου... Έχει και ο μπαμπάς μου να διηγηθεί τέτοιες ιστορίες για παιδιά ξεχωριστά (είναι ο μόνος όρος που πρέπει κατά τη γνώμη μου, να χρησιμοποιούμε)!!! Αυτή η χαρισματική δασκάλα με την αγάπη και την ποιότητά της, είναι παράδειγμα για όλους κι αυτά τα ξεχωριστά παιδιά, τα παιδιά της "καρδιάς" όπως ανέφερες, γίνονται η αφορμή να κοιτάξουμε μέσα μας και να γίνουμε καλύτεροι άνθρωποι!\nΣ' ευχαριστώ για το υπέροχο ανάγνωσμα\nΓλαύκη 28 Φεβρουαρίου 2015 - 12:11 μ.μ.\nΝα σου τις πει και να γράψεις κάποιες! Θα έχει ενδιαφέρον να τις διαβάσουμε. Να δει και ο κόσμος μια άλλη όψη των εκπαιδευτικών, που δεν βγαίνει σχεδόν ποτέ στο φως! Μας έχουν ταυτίσει με την εικόνα των τεμπέληδων και βολεμένων δυστυχώς! Έχουν δοθεί σίγουρα πολλές αφορμές για κάτι τέτοιο, αλλά το θεωρώ άδικο, γιατί όποιος είναι έξω από τον χορό πολλά λέει εύκολα και αβασάνιστα, μια και δεν τα έχει δει όλα!\nΑυτά τα "ξεχωριστά" παιδιά, όπως τα χαρακτηρίζεις, είναι αυτά που έχουν να σου μάθουν πολλά για την ζωή αλλά και για το ποιος δάσκαλος ή άνθρωπος είσαι τελικά!\nΣ' ευχαριστώ κι εγώ πολύ, Μαρίνα, για τα όμορφα λόγια σου!!!\nto e-periodiko mas 1 Μαρτίου 2015 - 10:29 π.μ.\nΘα το κάνω με την πρώτη ευκαιρία, Γλαύκη, είναι ωραία ιδέα! Είναι πραγματικά πολύ άδικο να αντιμετωπίζει κανείς τους δασκάλους σαν βολεμένους! Όσες αφορμές κι αν δόθηκαν είναι σταγόνα στον ωκεανό μπροστά στο έργο που επιτελούν σε αντίξοες συνθήκες, αν σκεφτεί κανείς τον τρόπο που τους αντιμετωπίζουν πολλοί γονείς και την ψυχή που καταθέτουν καθημερινά.\nΚαλό σου μήνα, κορίτσι μου και καλή δύναμη στην όμορφη δουλειά που κάνεις!\nΓλαύκη 1 Μαρτίου 2015 - 5:04 μ.μ.\nΠολύ ωραία, Μαρίνα! Μόνο να με ενημερώσεις με κάποιο τρόπο όταν το κάνεις.\nΣ' ευχαριστώ για την στήριξη...\nΜαρία Κανελλάκη 27 Φεβρουαρίου 2015 - 11:17 μ.μ.\nΓλαύκη μου ίσως και να μας διηγήθηκες μια αληθινή ιστορία. Απ' αυτές που μας συγκινούν βαθιά γιατί τέτοια δάσκαλοι όλο και σπανίζουν. Απορροφημένοι κι αυτοί στα προσωπικά τους προβλήματα, αδυνατούν να παίξουν ενεργό ρόλο σε τέτοιες περιπτώσεις παιδιών και να τα βοηθήσουν. Έχοντας ακόμα σε εξέλιξη την εξαφάνιση του νεαρού στην Κρήτη, διαβάζω πως ήταν απομονωμένος και είχε πέσει θύμα ξυλοδαρμού από συμφοιτητές τους. Και απορώ γιατί όλα αυτά έρχονται στην επιφάνεια αφού γίνει το "κακό"...\nΑπολαυστική η αφήγησή σου, αφήνει μια γλυκιά γεύση και αισιόδοξα μηνύματα. Πως υπάρχουν ακόμα παιδαγωγοί, που αμείβονται απ' τη σωτηρία έστω και ενός παιδιού, που κάνουν την υπέρβαση στο ρόλο τους και θυσιάζουν χρόνο και ενέργεια για να σταθούν σ' ένα παιδί με προβλήματα.\nΓλαύκη 28 Φεβρουαρίου 2015 - 12:27 μ.μ.\nΝαι, Μαρία μου, είναι ίσως από εκείνες τις ιστορίες παιδιών για τις οποίες η οικογένεια ενός εκπαιδευτικού που λειτουργεί με αυτό τον τρόπο έχει μάθει τα πάντα για εκείνα τα παιδιά και τα έχει κάνει σχεδόν δικά της! Έχει ακούσει τόσα πολλά, με αποτέλεσμα να συμπάσχει μαζί τους και να περιμένει τις εξελίξεις, για να χαρεί ή να λυπηθεί αντίστοιχα!\nΔυστυχώς, πολλά παιδιά χάθηκαν ή κατέστρεψαν το μέλλον τους, γιατί κάποιοι δεν ασχολήθηκαν περισσότερο μαζί τους. Χωρίς να σημαίνει αυτό ότι μπορούμε να τα προλάβουμε όλα ή να λειτουργήσουμε με το μαγικό ραβδί. Είναι πολλοί οι παράγοντες που επηρέαζουν την ζωή μας! Έτσι, σκοτώθηκε πέρσι ένας παλαιότερος μαθητής μου σε τροχαίο πολύ νωρίς, στα 17 του χρόνια. Ήταν κι εκείνος από τα παιδιά-θύματα μιας πολύ κακής οικογενειακής κατάστασης. Τον είχα μόνο έναν χρόνο, όμως ποτέ δεν παρέλειπε να με επιστέπτεται στο σχολείο, για να μου πει τι κάνει και να με δει. Φοβόμουν ότι μ' εκείνον τα πράγματα δεν θα είχαν καλό τέλος... μια πολύ πονεμένη επίσης ιστορία!\nΘυμάμαι παλιά αυτό που μας είχε πει ένας εμπνευσμένος σύμβουλος, ίσως ο μοναδικός τέτοιος που συνάντησα στην εκπαιδευτική μου πορεία:\n"Έστω κι ένα παιδί να βοηθήσετε να σωθεί, είναι τεράστιο κέρδος"! Αυτά τα λόγια είναι φάρος!\nΣ' ευχαριστώ πολύ για τα θερμά σου λόγια και τον κόπο να με διαβάσεις!\nfollow me ... σκέψεις, απόψεις 1 Μαρτίου 2015 - 12:44 π.μ.\nΈνας καλός εκπαιδευτικός δεν παρέχει απλά πατενταρισμένα μοντέλα διδασκαλίας, αλλά μπορεί να προσαρμόζει μεθοδολογικά και ψυχολογικά πεδία γνώσεων, ανάλογα με τους μαθητές που έχει απέναντί του.\nΕίναι μια πηγή έμπνευσης για εκείνους και μια εσωτερική ανάγκη για τον ίδιο του τον "εαυτό" ως στάση ζωής και μη περιμένοντας καμία εξωτερική ανταμοιβή. Κι ως τέτοια αξιόλογη "Κυρία" της εκπαίδευσης, που είσαι Γλαύκη μου, μόνο συγχαρητήρια για το έργο σου μπορώ να δώσω!\nΕξαιρετική η ιστορία σου και τα μηνύματα που άπλωσες γύρω σου!\nΠίνοντας το καφεδάκι μου, εδώ, αισιοδοξώ για το μέλλον και τη "μαθητεία" των παιδιών μας δίπλα σε τόσο σπουδαίους ανθρώπους - εκπαιδευτικούς!\nΓλαύκη 1 Μαρτίου 2015 - 4:55 μ.μ.\nΜε συγκινούν τα λόγια σου Κατερίνα!\nΦυσικά τα έτοιμα διδακτικά "πακέτα" δεν αποδίδουν όταν χρησιμοποιεί κανείς άκριτα, απλά είναι μια βάση για να τα αξιοποιήσει ο εκπαιδευτικός όπου είναι αναγκαίο και με τον κατάλληλο τρόπο. Άσε που με την εμπειρία δημιουργεί τα δικά του μοντέλα, βασισμένα πάντα σε παιδαγωγικές αρχές.\nΣ' ευχαριστώ πολύ και καλό σου μήνα!\nΣοφία ΜΒ 1 Μαρτίου 2015 - 11:13 π.μ.\nΠολύ συγκινητική η ιστορία σου, Γλαύκη, και με πολλαπλά μηνύματα! Εύχομαι η καρδιά σου να είναι πάντα γεμάτη από τέτοια παιδιά!\nΓλαύκη 1 Μαρτίου 2015 - 4:56 μ.μ.\nΣ' ευχαριστώ, Σοφάκι μου, και καλό σου μήνα!!!\nΑπό εσένα δεν θα δούμε ιστορία του καφενέ;\nΕδώ, όποτε θες!\nΕλένη Φλογερά 1 Μαρτίου 2015 - 11:54 π.μ.\nΑκολουθώντας τις ιστορίες του καφενέ βρέθηκα πάνω στην υπέροχη και καλογραμμένη ιστορία σου.\nΤο θέμα που έθιξες ευαίσθητο και υπαρκτό. Πέρασες πάρα πολλά μηνύματα που θα έπρεπε να μας προβληματίζουν ως κοινωνία.\nΓλαύκη 1 Μαρτίου 2015 - 4:58 μ.μ.\nΕλένη, χάρηκα πολύ με την επίσκεψη και τα ενθαρρυντικά σου λόγια!!! Σ' ευχαριστώ!\nακυβέρνητος 1 Μαρτίου 2015 - 4:17 μ.μ.\nΕίχα σκεφτεί να καταπιαστώ κάποτε με το θέμα της ενδοσχολικής βίας και της περιθωριοποίησης. Βέβαια κάτι τέτοιο μόνο ένας εκπαιδευτικός θα μπορούσε να το προσεγγίσει με την κατάλληλη ευαισθησία και διεισδυτική ματιά.\nΧαίρομαι που υπάρχουν τέτοιοι εκπαιδευτικοί και χαίρομαι ιδιαίτερα που έχω γνωρίσει κάποιους.\nΣε πείσμα των ηλιθίων που ισοπεδώνουν τα πάντα και πιστεύουν ότι όλοι οι εκπαιδευτικοί είναι το ίδιο.\nΓλαύκη 1 Μαρτίου 2015 - 5:02 μ.μ.\nΝα καταπιαστείς, Πετρή μου, καταγράφοντας τις σκέψεις, τις απόψεις και ό,τι άλλο θέλεις να εκφράσεις και μπορώ να σε βοηθήσω σε ό,τι χρειαστείς. Το έχεις πει πολύ καιρό, οπότε να το κάνεις κάποια στιγμή. Ξέρεις εγώ δεν καταπιάνομαι πολύ, γιατί εδώ ήθελα τον χώρο για εντελώς διαφορετικά θέματα, για να ξεδίνει λίγο ο νους μου, όμως κάποιες στιγμές θα αναφέρομαι σε εκπαιδευτικά ζητήματα ή σε ό,τι έχει σχέση με τα παιδιά.\nΝα είσαι καλά και σ' ευχαριστώ για τα θερμά λόγια! Δίνουν δύναμη για την συνέχεια και την έχουμε ανάγκη!\nΛάχεσις 1 Μαρτίου 2015 - 5:11 μ.μ.\nΈνα μεγάλο μπράβο σε όσους δασκάλους ασκούν λειτούργημα και όχι επάγγελμα.\nΥπέροχη αληθινή ιστορία Γλαύκη με πολλά διαφορετικά ευαίσθητα θέματα .... Εύχομαι αυτό το Σ'αγαπώ που φώναξε ο Βασίλης στη δασκάλα του να στο φωνάζουν για χρόνια οι μαθητές σου, τα "παιδιά" σου και να γεμίζουν με τις κραυγές αγάπης τους την ψυχή σου ως το τέλος......\nΚαλό μήνα :-)))\nΓλαύκη 2 Μαρτίου 2015 - 3:39 μ.μ.\nΠόσο συγκινητικά είναι τα λόγια σου, Νίκη!\nLaura 1 Μαρτίου 2015 - 11:29 μ.μ.\nΜια ιστορία διαφορετική από τις άλλες κι όμως βγαλμένη απ' την πραγματικότητα!\nΓλαύκη 2 Μαρτίου 2015 - 3:43 μ.μ.\nΥπάρχει κι αυτή η πραγματικότητα, Λάουρα, αλλά είναι αθέατη δυστυχώς, γιατί ό,τι περιγράφω παραπάνω δεν γίνεται, για να πάρουμε τα "μπράβο", αλλά διότι αυτό είναι για εμάς το σχολείο!\nNasta 3 Μαρτίου 2015 - 9:54 π.μ.\nΠάρα πολύ συγκινητική ιστορία, Γλαύκη... Δεν ξέρω αν είναι αληθινή, ίσως και να είναι, όμως σαν κοπέλα που ασχολούμαι με παιδιά ξέρω καλά πόσο σε καλύπτει η αγάπη των μαθητών σου... Είναι η ανταμοιβή του εκπαιδευτικού αυτή, για την υπομονή, την αγάπη και τη στήριξη που έχει προσφέρει στα παιδιά του.\nΕίναι πολλά τα παιδιά που χρειάζονται βοήθεια, κάποιον να τους "ξεκλειδώσει". Μακάρι όλα αυτά τα παιδιά να βρίσκουν στο δρόμο τους έναν τόσο σωστό άνθρωπο να τα καθοδηγήσει...\nΓλαύκη 3 Μαρτίου 2015 - 4:34 μ.μ.\nΕίναι από τα παιδιά μου... τα αγαπάω σαν δικά μου!\nΠάντα όταν φεύγουν από μένα εύχομαι να βρουν στον δρόμο τους άλλους που θα τ' αγαπήσουν και θα τα στηρίξουν όταν θα το έχουν ανάγκη.\nΕίμαι σίγουρη ότι καταλαβαίνεις πώς αισθάνομαι, αφού ασχολείσαι με παιδιά!\nMia Petra 3 Μαρτίου 2015 - 2:38 μ.μ.\nΣυγκλονιστικό... Θα μπορούσε άνετα να είσαι εσύ η κυρία δασκάλα (αν δεν είσαι στα αλήθεια), όπως και να 'χει όμως, σαφώς και δεν υπάρχει μεγαλύτερη ανταμοιβή για έναν εκπαιδευτικό, από το να τον βλέπουν έτσι κάποιοι μαθητές του... Δεν θυμάμαι να είχα και πολλούς τέτοιους δασκάλους/καθηγητές... Θα τολμούσα να έλεγα 1-2 άτομα το πολύ... Πολύ με συγκίνησες σήμερα... Πολλά γλυκά φιλιά! :)\nΓλαύκη 3 Μαρτίου 2015 - 4:37 μ.μ.\nΜπορεί να αναφέρω δική μου εμπειρία, όμως γράφτηκε για όλους τους δασκάλους που προσφέρουν με την καρδιά τους και για όλα εκείνα τα παιδιά που υποφέρουν χωρίς να ευθύνονται γι' αυτό! Δυστυχώς είναι πολλά! Σε όλο τον κόσμο είναι πάρα πολλά...\nΦιλιά, Πετροκόριτσό μου!\nVelvet 3 Μαρτίου 2015 - 9:42 μ.μ.\nΚι εγω αν ειχα γνωρισει μια τετοια κυρια δασκαλα\nθα την αγαπουσα\nΓλαύκη 4 Μαρτίου 2015 - 8:00 μ.μ.\nΜε τον λακωνικό σου λόγο για ακόμη μία φορά ξέρεις να συγκινείς!\nΣ' ευχαριστώ πολύ, V!\nΩραιοζήλη! 8 Μαρτίου 2015 - 5:14 μ.μ.\nΤι όμορφη ιστορία....Πόση διάκριση χρειάζεται στις κινήσεις μας...και πόσο όμορφες είναι αυτές οι αυθόρμητες αντιδράσεις των παιδιών!\nΜου άρεσε πολύ η φράση: "Κάποιος να τον καταλαβαίνει και ν' αντέχει την σιωπή του."....όλοι κάτι τέτοιο δεν αναζητούμε έτσι κι αλλιώς;\nΓλαύκη 8 Μαρτίου 2015 - 11:13 μ.μ.\nΣτάθηκες σε μία φράση που εμπεριέχει το βαθύτερο νόημα της επικοινωνίας ανάμεσα στους ανθρώπους και ίσως από τα πιο δύσκολα. Θέλει γνώση, αγάπη, υπομονή και να υπερβαίνεις κανείς τον εαυτό του.\nΣ' ευχαριστώ πολύ για την επίσκεψη και τον κόπο να διαβάσεις την ιστορία μου!\nBUTTERFLY 8 Μαρτίου 2015 - 9:41 μ.μ.\nΤι πανεμορφη ιστορια! Συγκινηθηκα! Αυτο το "κυρια σας αγαπαω", αυτο το να βλεπεις τα παιδια σου να πετυχαινουν, αξιζει τον κοσμο ολο!\nΓλαύκη 8 Μαρτίου 2015 - 11:16 μ.μ.\nΟμορφοπεταλούδα, η επίσκεψή σου είναι μια έκπληξη και σ' ευχαριστώ!\nΠράγματι αξίζει τον κόσμο όλο κι αν είσαι εκπαιδευτικός, θα το αντιλαμβάνεσαι καλύτερα από όλους!\nΕίναι απίστευτο δώρο να βλέπεις πονεμένα και ταλαιπωρημένα παιδιά να τα καταφέρνουν και να αφήνουν πίσω τους όλο τον πόνο και τις δυσκολίες!\nChristi Petaloti 9 Μαρτίου 2015 - 7:50 π.μ.\nΑχ είχα κι εγώ δύο πολύ αγαπημένες καθηγήτριες στο σχολείο που με καταλάβαιναν και μου έδιναν μεγάλη δύναμη κι ενώ είχαμε χάσει επαφή όταν βρέθηκα μία αντίστοιχη φάση αδιεξόδου τις πέτυχα τυχαίο στο δρόμο και μου έδωσαν τις απαντήσεις που χρειαζόμουν.\nΩραίος ο καφές σου Γλαύκη μου! Οι καθηγητές πρέπει πάντα να είναι οι δεύτεροι γονείς μας κι αυτό κι εγώ τα μαθητούδια μου τα έχω σαν μικρά μου αδερφάκια!\nΓλαύκη 9 Μαρτίου 2015 - 1:37 μ.μ.\nΧριστινάκι, σ' ευχαριστώ που τίμησες με την παρουσία σου και τον καφενέ μου!!!\nΤα παιδιά όταν έχουν εμπιστοσύνη στον εκπαιδευτικό πραγματικά τον βλέπουν σαν δεύτερο γονιό και μου το έχουν επανειλημμένα!\nΜε έχουν προσφωνήσει "μαμά", "θεία", "γιαγιά"!!! Ευτυχώς δεν με έχουν πει "παππού"... γελάω πολύ μ' αυτά, αλλά αισθάνονται τέτοια οικειότητα που την απολαμβάνω κι εγώ κι αυτά!\nΝομίζω ότι κάνεις το καλύτερο με τα παιδιά και δεν θα σε ξεχάσουν ποτέ!!!\nWoman in Blogs 16 Μαρτίου 2015 - 2:51 μ.μ.\nΠόσο δυνατή και συγκινητική η ιστορία σου, Γλαύκη!\nΜονορούφι τον ήπια τον καφέ απολαμβάνοντας τόσο την τελευταία γουλιά!\nΦαίνεται στα περισσότερα κείμενά σου πόσο ξεχωριστή είσαι, αλλά διαβάζοντάς σε εδώ, αποκαλύφθηκες τόσο πολύ... ανθρώπινη και συνειδητοποιημένη!\nΧαίρομαι που έφτιαξες το δικό σου ιστολόγιο!!!!\nΓλαύκη 16 Μαρτίου 2015 - 3:13 μ.μ.\nΤα λόγια σου με κάνουν και ντρέπομαι! Ίσως είναι τα πιο συγκινητικά που έχω ακούσει!\nΌλοι έχουμε να δώσουμε ο ένας στον άλλο μεγάλο πλούτο. Αυτή είναι η δύναμη της ομάδας!\nΣ' ευχαριστώ θερμά, Αλεξάνδρα!!!


Όριον μηνιαίο περιοδικό: Μπιλντεμπεργκ – Αποκάλυψη: Ο Παπανδρέου ήταν στην Αθήνα και όχι στην Κίνα τον “βρώμικο” Μάη του 2009…\nΗ ιστορία αυτής της λίστας δείχνει κυρίως την έλλειψη βούλησης των πολιτικών να αλλάξουν κάτι. Τοφθινόπωρο του 2010 η Κριστίν Λαγκάρντ, τότε ακόμη υπουργός οικονομικών της Γαλλίας, έδωσε στον έλληνα ομόλογό της Γιώργο Παπακωνσταντίνου μία ψηφιοποιημένη λίστα τραπεζικών λογαριασμών με στοιχεία ελλήνων πελατών της τράπεζας HSBC στην Ελβετία, όπου είχε κατατεθεί συνολικά 1,5 δισεκατομμύρια ευρώ. Ενώ το γαλλικό κράτος με τη βοήθεια της λίστας εισέπραξε από τους φοροφυγάδες του μισό δισ. ευρώ και πλέον, το ενδιαφέρον των Ελλήνων να επιχειρήσουν το ίδιο παρέμεινε περιορισμένο.\nΑνώνυμος 31 Ιουλίου 2013 - 4:08 π.μ.\nΑνώνυμος 31 Ιουλίου 2013 - 4:09 π.μ.\nΤι είναι η ομάδα του «ΣΟΥΣΙ ΜΑΣΤΕΡ»,\nπου κάθε μέρα μας ζαλίζει τα αρ@@@@@α, με τις άθλιες πολιτικές ανοησίες του και τις υπερδιαστημικές φλυαρίες του;\nΠοιοι βουλευτές απαρτίζουν(σε εξαμηνιαία επιθεώρηση) το πολιτικό ‘’ανεμολόγιο’’ του Πάνου που τα ..ξέρει όλα και τα …κάνει όλα ; Ποιος συκοφαντεί, προσβάλλει και υποβαθμίζει την Ελλάδα;\nΤι να μιλήσεις και τι να πείς γι αυτό το πολιτικό ... καρβουνότραινο που κινείται ΠΑΝΤΑ στις ίδιες γραμμές , με βαγόνια που αλλάζουν χρώματα και πώματα;\nΠολιτικός αρχηγός κόμματος ο Πάνος ο καμένος εντελώς και καθ΄ολοκληρία, πώς να χωρέσει σε τόσο μικρό πολιτικό..καλούπι;.\nΟ πολιτικός που επί είκοσι χρόνια ζει στην …κυψέλη(όχι του Φαυλόπουλου), μέχρι την ώρα που οι εργάτριες θα εξωπετάξουν τους κηφήνες.\nΕίκοσι χρόνια, ο πολιτικός ψιλικατζής της αερολογίας, απασχολεί τους Έλληνες που τον πληρώνουν συνεχώς περιμένοντας ΤΙ ?????????\nΤι μπορεί να προσφέρει ο Πάνος στην Ελλάδα; Ας απαντήσει ο ίδιος γιατί εμείς …αγνοούμε τις δυνατότητες και τις..γνώσεις του.\nΞέρουμε μόνο, όπως απεδείχθη ότι συκοφαντεί τους αντιπάλους του προεκλογικά και τους ΠΛΗΡΩΝΕΙ –ΑΠΟΖΗΜΕΙΩΝΕΙ μετεκλογικά, με τα χρήματα που του δίνουμε.\nΔηλαδή τον πληρώνουμε\nγια να μας παραπληροφορεί\nκαι να ‘’νοθεύει’’ έτσι τις αποφάσεις και τις σκέψεις των ψηφοφόρων;\nΑνώνυμος 31 Ιουλίου 2013 - 4:10 π.μ.


Γαλλία: «Είμαστε οργισμένοι εργάτες»! - Το Περιοδικό\nΜε άγρια καταστολή και βία απαντά η γαλλική κυβέρνηση στον απεργιακό αποκλεισμό των διυλιστηρίων\nToPeriodiko admin team | 24/05/2016\n«Ελπίζουμε πως και άλλοι σύντροφοι θα λάβουν μέρος στην κινητοποίηση. Όπως είπαμε δεν καταστρέφουμε τίποτα. Είμαστε οργισμένοι εργάτες και απογοητευμένοι πολίτες»!\nΕτσι απαντά ένας εργάτης απεργός της γαλλικής πετρελαιοβιομηχανίας στην κυβέρνηση της χώρας του, η οποία, σήμερα τα ξημερώματα, έστειλε ισχυρότατες δυνάμεις της αστυνομίας για να σπάσει τον απεργιακό αποκλεισμό έξι από τα οκτώ διυλιστήρια της «Esso» και των δεξαμενών του Φο-συρ-Μερ στην περιοχή της Μασσαλίας, στο πλαίσιο των κινητοποιήσεων ενάντια στον αντιδραστικό νόμο που σαρώνει τα εργασιακά και ασφαλιστικά δικαιώματα.\nΗ αστυνομία χρησιμοποίησε αντλίες νερού και δακρυγόνα και παρά την σθεναρή αντίσταση των εργατών, κατάφερε να σπάσει τον αποκλεισμό σε τουλάχιστον ένα διυλιστήριο.\nΟπως μεταδίδουν τα διεθνή και εγχώρια ΜΜΕ, η κυβέρνηση χρησιμοποίησε το γνωστό «επιχείρημα» περί… «ομηρίας» των «καταναλωτών» από τους απεργούς! Σύμφωνα με τις αρχές, οι δυσκολίες στον ανεφοδιασμό επέφεραν πλήρη ή μερική έλλειψη ορισμένων τύπων καυσίμου σε περίπου 1.500 από τα 12.000 πρατήρια της χώρας.\n«Τα ΜΑΤ έφτασαν περίπου στις 04:30. Έκαναν χρήση αντλιών νερού και δακρυγόνων κατά των διαδηλωτών» δήλωσε στο Reuters ο Ολιβιέ Ματε, εκπρόσωπος των συνδικάτων και επικαλείται η Le Monde.\n«Η βία που χρησιμοποιήθηκε ήταν πρωτοφανής» δήλωσε ο Εμμανουέλ Λεπίν, ομοσπονδιακός γραμματέας του πετρελαϊκού κλάδου της συνδικαλιστικής συνομοσπονδίας CGT. Σύμφωνα με τους δύο εκπροσώπους, πολλοί διαδηλωτές τραυματίστηκαν στα επεισόδια που ξέσπασαν με την αστυνομία.\nΤην αντίθεση του στον αποκλεισμό των διυλιστηρίων και στις αποθήκες καυσίμων εξέφρασε σήμερα το πρωί ο πρόεδρος της Γαλλίας Φρανσουά Ολάντ μιλώντας στο ραδιοφωνικό σταθμό France Culture, ο οποίος τόνισε μεταξύ άλλων ότι «ο αποκλεισμός είναι μια στρατηγική που υποστηρίζεται από μια μειοψηφία, η οποία είναι αντίθετη στην εργασιακή νομοθεσία».\nΣε συνέντευξη του στο ραδιοφωνικό σταθμό Europe 1, ο Γάλλος πρωθυπουργός Μανουέλ Βαλς επανέλαβε την αποφασιστικότητα της κυβέρνησης στην αντιμετώπιση των μπλόκων στα διυλιστήρια.\n«Η εργατική νομοθεσία δεν θα αποσυρθεί, όπως απαιτούν οι απεργοί. Περισσότερα διυλιστήρια θα απελευθερωθούν από τους καταληψίες» διαβεβαίωσε ο κ. Βαλς, ο οποίος πραγματοποιεί επίσημη επίσκεψη στο Ισραήλ.\nΟ υπουργός Οικονομικών Μισέλ Σαπέν, ο οποίος επέκρινε τους αποκλεισμούς ως «μη θεμιτούς», επανέλαβε το πρωί της Δευτέρας ότι η βούληση της κυβέρνησης είναι να χρησιμοποιήσει «όλα τα εργαλεία» που έχει στη διάθεσή της για να τους σταματήσει.\nΕίναι προφανές ότι αν για την γαλλική αστική κυβέρνηση είναι επιλογή η επιβολή του εργασιακού μεσαίωνα με κάθε μέσο και με άγρια καταστολή, η απάντηση της γαλλικής εργατικής τάξης, της νεολαίας, του λαού συνολικά, με την αντίστασή του, είναι μονόδρομος.\nΟ Δημήτρης Καλτσώνης μιλά σΤο Περιοδικό για το κράτος και τη δημοκρατία\n«Dichotomy», έκθεση φωτογραφίας της Ιωάννας Χρονοπούλου


Το πόθεν έσχες της Κούνεβα, οι δωρέες και τα οικόπεδα στο εξωτερικό...\nΤο πόθεν έσχες της Κούνεβα, οι δωρέες και τα οικόπεδα στο εξωτερικό…\n26-09-2019 • 15:14μμ\nΠως αλλάζουν οι καιροί… Η Κωνσταντίνα Κούνεβα ήταν μια φτωχή μετανάστρια που δούλευε ως καθαρίστρια. Αυτά το 2001. Το 2019 είναι μια πλούσια πρώην ευρωβουλευτής, που έχει αγοράσει από το 2015 δυο οικόπεδα αξίας 300.000 ευρώ και μάλιστα στο Βέλγιο. Τα χρήματα που έβγαλε δηλαδή στην Ελλάδα (από δωρεές) -όπως λέει η ίδια- και από την «ευρωβουλευτική» της αποζημίωση τα… έσπρωξε στο εξωτερικό και όχι στην Ελλάδα, που την έφτιαξε αλλά και την πλήγωσε.\nΣυγκεκριμένα, το 2015 η 54χρονη τότε ευρωβουλευτής αγόρασε οικόπεδο επιφάνειας 260,39 τ.μ καταβάλλοντας το ποσό των 161.694,80 ευρώ, εκ των οποίων, τα 70.000 ευρώ προέρχονται από δανεισμό, ενώ τα υπόλοιπα 91.694,80 ευρώ προέρχονταν από εισοδήματα προηγούμενων ετών.\nΣτη συνέχεια πήρε και δεύτερο οικόπεδο στο Βέλγιο 192,50 τ.μ. ξοδεύοντας το ποσό των 135.614,98 ευρώ, από τα οποία τα 70.000 ευρώ προήλθαν από δανεισμό και τα 65.614,98 ευρώ από εισοδήματα προηγούμενων ετών.\nΕπιπλέον, η πρώην ευρωβουλευτής του ΣΥΡΙΖΑ διαθέτει διαμέρισμα 92,75τ.μ στην Αθήνα με πάρκινγκ και αποθήκη, ακίνητα που έχουν παραχωρηθεί το 2009 από τον ΟΕΚ, καθώς και 2 διαμερίσματα στη Βουλγαρία.\nΑναλυτικότερα, τα εισοδήματά της το 2018 ήταν 107.369,30 ευρώ, ενώ το 2017 110.109,14 ευρώ και οι τραπεζικές καταθέσεις 154.988,43 ευρώ, από τα οποία, τα 89.134,5 ευρώ είναι κατατεθειμένα στην τράπεζα Πειραιώς Βουλγαρίας.\nΤι έλεγε το 2016 στο πρώτο μεγάλο πόθεν έσχες\nΗ εφημερίδα «δημοκρατία» είχε αναφερθεί από το 2016, στην αίσθηση που προκάλεσε το πόθεν έσχες της πρώην καθαρίστριας.\nΤο δημοσίευμα της «δημοκρατίας»:\nΑίσθηση εξακολουθούν να προκαλούν οι καταθέσεις που φτάνουν τα 340.000 ευρώ της ευρωβουλευτού του ΣΥΡΙΖΑ Κωνσταντίνας Κούνεβα. Από αυτές, μάλιστα, μόνο 10.331,79 δηλώνονται σε ελληνικές τράπεζες.\nΈχει τοποθετήσει το μεγαλύτερο μέρος των χρημάτων της σε τράπεζες της Βουλγαρίας (διαθέτει έξι τραπεζικούς λογαριασμούς), ενώ διατηρεί λογαριασμούς σε τράπεζες του Βελγίου και της Γαλλίας. Η πρώην καθαρίστρια, με έντονη συνδικαλιστική δράση, η οποία έγινε γνωστή στο πανελλήνιο όταν υπέστη επίθεση από αγνώστους με οξύ, εξέδωσε ανακοίνωση για να διαψεύσει ότι οι καταθέσεις της συνιστούν «πλουτισμό», αλλά προέρχονται από δωρεές.\n«Η δήλωση του “πόθεν έσχες” μου και όσα εμπεριέχονται σε αυτήν ως καταθέσεις από δωρεές είναι το απόσταγμα του μεγάλου κινήματος αλληλεγγύης που εκφράστηκε ηθικά αλλά και υλικά, για να μπορέσω ξαναβρώ τη φωνή μου, να ανακτήσω λίγη από την όρασή μου, να σταθώ ξανά στα πόδια μου» αναφέρει στην ανακοίνωσή της.\nΉρθε στην Ελλάδα σαν καθαρίστρια\nΗ ιστορία της είναι πραγματικά δακρύβρεχτη. Έφτασε στην Ελλάδα το 2001 όταν ο 4χρονος γιος της διαγνώστηκε με σοβαρή καρδιακή πάθηση και έπρεπε να εγχειριστεί. Αναζήτησε λοιπόν εργασία στην Ελλάδα και από το 2003 δούλευε ως καθαρίστρια στον σταθμό του ΗΣΑΠ, ενώ είχε αναπτύξει έντονη συνδικαλιστική δράση, την οποία πλήρωσε ακριβά.\nΉταν ιδιαίτερα μαχητική και δήλωσε ότι ο μισθός της μειωνόταν αντί να αυξάνεται και ότι είχανε βάλει τις καθαρίστριες να υπογράψουν νέες συμβάσεις με χειρότερους όρους εργασίας και από τότε δέχονταν απειλές. Την είχαν προειδοποιήσει ότι θα της αλλοιώσουν το πρόσωπο. Φοβήθηκε… Πολλές φορές ζήτησε να αλλάξει πόστο και να σταματήσει τις βραδινές βάρδιες εξαιτίας των απειλών, αλλά το αίτημά της δεν έγινε ποτέ δεκτό.\nΛίγο πριν τα Χριστούγεννα του 2008, τα μεσάνυχτα της 22ας Δεκεμβρίου του, καθώς επέστρεφε στο σπίτι της δέχτηκε επίθεση έξω από τον σταθμό Πετραλώνων. Δυο άγνωστοι την ακολούθησαν και της έριξαν βιτριόλι στο πρόσωπο και το σώμα.\nΝοσηλεύτηκε για πάνω από χρόνο στο νοσοκομείο και υποβλήθηκε σε πάνω από 30 επεμβάσεις. Έχει χάσει την όρασή της από το ένα μάτι και το πρόσωπό της έχει υποστεί σοβαρές αλλοιώσεις.\nΞεκίνησε δικαστικό αγώνα και δικαιώθηκε 2013, καθώς επιρρίφτηκε ευθύνη στην εργοδότρια εταιρεία και της επιδικάστηκε αποζημίωση 250.000 ευρώ.\nΩστόσο, λίγους μήνες αργότερα το Εφετείο αναίρεσε τη συγκεκριμένη απόφαση, απαλλάσσοντας τους εργοδότες από την ευθύνη για το συμβάν.\nΈνα χρόνο μετά ο ΣΥΡΙΖΑ την έστειλε στην Ευρωβουλή. Όταν εξελέγη βρισκόταν στο Παρίσι για μια ακόμη επέμβαση…